text:
KAROLO 9
Rapelang Jehofa le le Lapa
‘Rapelang Yo a dirilego legodimo le lefase.’—Kutollo 14:7
Ka ge o ithutile poroutšheng ye, Beibele e na le melao e mentši ya motheo yeo e ka thušago wena le lapa la gago. Jehofa o nyaka gore o thabe. O go holofetša gore ge o ka etiša pele borapedi bja gagwe, ‘dilo tše tše dingwe ka moka o tla di okeletšwa.’ (Mateo 6:33) Ruri Jehofa o nyaka gore o be mogwera wa gagwe. Diriša sebaka se sengwe le se sengwe go hlagolela segwera sa gago le Modimo. Ye ke tokelo e kgolo kudu yeo motho a ka bago le yona.—Mateo 22:37, 38.
1 MATLAFATŠA TSWALANO YA GAGO LE JEHOFA
SEO BEIBELE E SE BOLELAGO: “‘Ke tla ba tatago lena, lena le tla ba barwa le barwedi ba ka,’ go bolela Jehofa.” (2 Bakorinthe 6:18) Modimo o nyaka gore o be mogwera wa gagwe wa kgauswi. Tsela e nngwe ya go dira se, ke ka go rapela. Jehofa o go laletša gore ‘o rapele ka mehla.’ (1 Bathesalonika 5:17) Jehofa o fagahletše go go kwa o ntšha sa mafahleng. (Bafilipi 4:6) Ge o rapela le ba lapa la gago, ba tla bona kamoo Modimo e lego wa kgonthe go wena.
Ga se wa swanela go bolela le Modimo feela, eupša o swanetše go mo theetša. O ka dira se ka go ithuta Lentšu la gagwe le dikgatišo tšeo di theilwego Beibeleng. (Psalme 1:1, 2) Naganišiša ka seo o ithutago sona. (Psalme 77:11, 12) Go theetša Modimo gape go akaretša go ya dibokeng tša Bokriste ka mehla.—Psalme 122:1-4.
Go bolela le ba bangwe ka Jehofa ke tsela e nngwe e bohlokwa ya go matlafatša tswalano ya gago le yena. Ge o tšwela pele o dira se, o tla ikwa o batamela go yena le go feta.—Mateo 28:19, 20.
SEO SE KA DIRWAGO:
Beelang ka thoko nako ya go bala Beibele le go rapela letšatši le lengwe le le lengwe
Le le lapa, dirang gore mediro ya moya e tle pele ga boithabišo le boitapološo
2 THABELANG BORAPEDI BJA LENA BJA LAPA
SEO BEIBELE E SE BOLELAGO: “Batamelang Modimo gomme o tla le batamela.” (Jakobo 4:8) Le swanetše go dira lenaneo la borapedi bja lapa gomme le le latele ka mehla. (Genesi 18:19) Eupša go nyakega mo gontši. Modimo o swanetše go ba karolo ya bophelo bja lena bja letšatši le letšatši. Matlafatša tswalano ya lapa la gago le Modimo ka go bolela ka yena “ge o dutše ntlong ya gago, ge o sepela tseleng, ge o robala le ge o tsoga.” (Doiteronomio 6:6, 7) Ipeele pakane ya gore o tla swana le Joshua, yo a itšego: “Ge e le nna le ba lapa la ka re tla hlankela Jehofa.”—Joshua 24:15.
SEO SE KA DIRWAGO:
Eba le lenaneo la ka mehla la go dira dilo tšeo di kgomago setho se sengwe le se sengwe sa lapa la gago


c: text/html

text:
MOROKAMI November 2015 | Modimo o Lebelela Ntwa Bjang?
Karabo ya Beibele e ka go makatša.
TABA YA LETLAKALA LA KA NTLE
Modimo o Lebelela Ntwa Bjang?
Kgalekgale, Modimo o ile a botša setšhaba sa gagwe gore se lwe dintweng. Ka morago, Jesu o ile a ruta batho gore ba rate manaba a bona. Ke’ng seo se fetogilego?
TABA YA LETLAKALA LA KA NTLE
Pono ya Modimo ka Ntwa Mehleng ya Bogologolo
Dintlha tše tharo di hlaotše dintwa tšeo Modimo a bego a di laetše.
TABA YA LETLAKALA LA KA NTLE
Pono ya Modimo ka Ntwa Lekgolong la Pele la Nywaga
Le ge pono ya Modimo ka ntwa e se ya ka ya fetoga, tiragalo e bohlokwa kudu e ile ya bontšha gore go na le seo se bego se fetogile.
TABA YA LETLAKALA LA KA NTLE
Pono ya Modimo ka Ntwa Lehono
Kgauswinyane Modimo o tla tliša ntwa yeo e tla fedišago dintwa ka moka.
Na o be o Tseba?
Ke ka baka la eng Josefa a ile a beola pele a ka yo bona Farao? Ge Beibele e bolela gore tatago Timotheo e be e le “Mogerika,” na se se bolela gore o belegetšwe Gerika?
BEIBELE E FETOŠA MAPHELO
Ke be ke Nagana Gore ke Thabela Bophelo bja ka ka Botlalo
Pawel Pyzara o be a phegelela bophelo bjo šoro, diokobatši le degree ya tša molao—a di phegelela ka moka ka nako e tee. Phetogo e kgolo e bile nakong yeo a ilego a thoma ntwa le banna ba seswai.
EKIŠA TUMELO YA BONA
“Ngwanaka yo a Rategago le yo a Botegago Moreneng”
Ke’ng seo se thušitšego Timotheo gore e se sa ba mofsa yo a nago le dihlong gomme e be molebeledi yo a beago mohlala wa Mokriste?
Dipotšišo tša Beibele di a Arabja
Ge e ba bahu ba tla tsošwa, gona ba tla phela kae?
Dihlogo tše Dingwe tša Inthaneteng
Ntwa ya Haramagedone ke Eng?
Lentšu Haramagedone le tšwelela gatee feela ka Beibeleng, eupša ntwa ye go bolelwa ka yona Mangwalong ka moka.

robotstxt: allowed

filter: keep


text:
Namen mit Nachnamen Mehler
Achim MehlerAlexander MehlerAndrea MehlerAndreas MehlerAnja MehlerAnnabell MehlerAnne MehlerAnnette MehlerBernhard MehlerBirgit MehlerBrigitte MehlerBruno MehlerCarsten MehlerChristina MehlerChristoph MehlerClaudia MehlerCordula MehlerDavid MehlerDenise MehlerDieter MehlerDirk MehlerDominik MehlerEckhart MehlerEdith MehlerElke MehlerErika MehlerFiona MehlerFlorian MehlerFrank MehlerGerd MehlerHans Christoph MehlerHans-Joachim MehlerHeike MehlerHeiko MehlerHeinz MehlerHeinz-Joachim MehlerHorst MehlerIlona MehlerIris MehlerJan MehlerJana MehlerJessica MehlerJoachim MehlerJochen MehlerJosef MehlerJutta MehlerJürgen MehlerKarin MehlerKarl Heinz MehlerKatharina MehlerKathrin MehlerKatja MehlerKatrin MehlerKerstin MehlerKlaus MehlerKurt MehlerLisa MehlerMalte MehlerManuela MehlerMarkus MehlerMartin MehlerMartina MehlerMathias MehlerMeike MehlerMichelle MehlerMiriam MehlerMonika MehlerMoritz MehlerNadine MehlerNadja MehlerNils MehlerOliver MehlerPatrick MehlerPetra MehlerPhilipp MehlerPia MehlerRalf MehlerRebecca MehlerRegina MehlerRobert Manfred MehlerRolf MehlerRuth MehlerSabine MehlerSilke MehlerSilvia MehlerSimon MehlerSonja MehlerStefanie MehlerSteffen MehlerSylvia MehlerThorsten MehlerTobias MehlerTorsten MehlerUlrich MehlerUlrike MehlerUte MehlerVerena MehlerVolker MehlerWolfgang Christian MehlerWolfgang Mehler


text:
Malaria
Malaria ke bolwetši bja go tšwa go monang bja go fetela batho le diphoofolo tše dingwe tše di hlotšwego ke dipharasaete tša diprotozoan (mohuta wa sele e tee maekrookanisime) ya mohuta wa Plasmotiamo.[1] Malaria a baka dišupo tše di akaretšago letadi, malaise, go tlhatša le go opa ke hlogo. Mabakeng a kgatelelo e šoro e ka baka letlalo le serolana, dikotwane, go idibala goba lehu.[2] Dišupo tše gantši di thoma go bonagala ka morago ga matšatši a lesome goba lesome hlano morago ga go longwa. Go batho bao ba sa hwetšago kalafo e botse bolwetši bo ka boya gape ka morago ga dikgwedi tše mmalwa.[1] Go batho bao ba sa tšwelago go fola phetelo, phetelo gape gantši e laetša dišupo tše nnyane. Karolwana ye ya tšhonto e timelela ka morago ga dikgwedi ge eba ga go sa na phihlelelo ya malaria.[2]
Ka tlwaelo, bolwetši bo fetetšwa ka go loma ga monang wa tshadi wo o fetetšwego wa Anopheles.Go longwa go go tšweletša dipharasaete tša go tšwa mareng a monang ka gare ga madi.[1] Dipharasaete tše di sepelela sebeteng moo di golago le go tswala gape gona. Mehuta ye mehlano ya Diplasmotiamo di ka fetetša le go phatlalatšwa ke batho.[2] Mahu a mantši a bakwa ke P. falsiparamo le P. vivax, P. ovale, le P. malariae ka kakaretšo di baka mohuta o bonolo wa malaria.[1][2] Mehuta ya P. knowlesi ga e bake malwetši gantši bathong.[1] Malaria e hlahlobiwa ka go dira diteko tša maekroskoupu ya madi ka go diriša difilimi tša madi, goba ka diantitšene-tše di theilwego diteko tša mogololelo.[2] Mekgwa yeo e dirišago phetogelo ya ketane ya polymerase go lekola dipharasaete DNA di tšweleditšwe, eupša ga di dirišwe ka bophara mafelong ao malaria a go tšwelela gona ka lebaka la theko le tharagano.[3]
Kotsi ya bolwetši e ka fokotšwa ka go thibela go longwa ke menang ka go diriša nete ya menangle sekoba dikhunkhwane, goba magato a go laola menang bjalo ka go fothela dopolayakhukhu le go pšheša meetse a emegego a sa elego.[2] Dikalafi tše mmalwa di a hwetšagala go sethibela malaria go basepedi mafelong ao bolwetši bo tlwaelegilego gona.Tose ya sewelo ya kalafi ya sulfadoxine/pyrimethamine e a eletšwa go masea le ka morago ga dikgwedi tše tharo tša mathomo tša boimana mafelong ao go nago le palo ya godimo ya malaria. Malebana le tlhokego, ga go kgontšhago ya kenti (vaccine) ye e lego gona, le gee le gore maiteko a go e tšweletša a dirilwe.[1] Kalafi yeo e eletšwago ya kalafo ya malaria ke tswakanyo ya dikalafi tša kgatlhanong le malaria tše di akaretšago artemisinin.[1][2] Kalafi ya bobedi e ka ba mefloquine, lumefantrine, goba sulfadoxine/pyrimethamine.[4] Quinine mmogo le doxycycline di ka dirišwa ge eba artemisinin ga e hwetšagale.[4] Go a eletšwa gore mafelong ao malaria a tlwaelegilego, go swanetše gore malaria a tiišetšwe pele kalafi e ka thongwe ka lebaka la pelaelo ya palo e kgolo ya kgano ya ditagi tša kalafi. Kgano e tšweletše go dikalafi tše mmalwa tša kgatlhano le malaria; mohlala, kgano ya chloroquine- P. falsiparamo e phatlaletše go mafelo a mantši a malaria, gape kgano ya artemisinin ke bothata dikarolong tše dingwe tša Borwa-bohlabela bja Asia.[1]
Bolwetši bo phatlaletše ka bophara dileteng tša molatšatši le dilete tša magareng tša melatšatši tše di bapanego ka bophara le ekhweitha.[2] Go akaretšwa kudu Sub-Saharan Afrika, Asia, le Latin Amerika. Mokgatlo wa tša Maphelo wa Lefase o akanyetša gore ka 2012, go be go na le makga a malaria a palo ya dimilione tše 207. Ngwageng woo, bolwetši bo lekanyeditšwe gore bo bolaile batho ba palo ya magareng ga 473,000 le 789,000, bontši bja bona e be e le bana mo Afrika.[1] Malaria gantši e nyalwantšhwa le bohloki gomme a na khuetšo empe ya tšwetšopele ya ekonomi.[5][6] Mo Afrika go akanyeditšwe go lahlegelwa ke dibilione tše $12 tša di-USD ka ngwaga ka lebaka la theko ya godimo ya tlhokomelo ya tša maphelo, go lahlegelwa ke bokgoni bja go šoma le tiragatšo ya boeti.[7]
Ditšhupetšo[lokiša | edit source]
- ↑ 1.0 1.1 1.2 1.3 1.4 1.5 1.6 1.7 1.8 "Malaria Fact sheet N°94". WHO. March 2014. Retrieved 28 August 2014.
- ↑ 2.0 2.1 2.2 2.3 2.4 2.5 2.6 2.7 Caraballo, Hector (May 2014). "Emergency Department Management Of Mosquito-Borne Illness: Malaria, Dengue, And West Nile Virus". Emergency Medicine Practice 16 (5).
- ↑ Nadjm B, Behrens RH (2012). "Malaria: An update for physicians". Infectious Disease Clinics of North America 26 (2): 243–59. PMID 22632637. doi:10.1016/j.idc.2012.03.010.
- ↑ 4.0 4.1 Organization, World Health (2010). Guidelines for the treatment of malaria (2nd ed. ed.). Geneva: World Health Organization. p. ix. ISBN 9789241547925.
- ↑ Gollin D, Zimmermann C (August 2007). Malaria: Disease Impacts and Long-Run Income Differences (PDF) (Report). Institute for the Study of Labor.
- ↑ Worrall E, Basu S, Hanson K (2005). "Is malaria a disease of poverty? A review of the literature". Tropical Health and Medicine 10 (10): 1047–59. PMID 16185240. doi:10.1111/j.1365-3156.2005.01476.x.
- ↑ Greenwood BM, Bojang K, Whitty CJ, Targett GA (2005). "Malaria". Lancet 365 (9469): 1487–98. PMID 15850634. doi:10.1016/S0140-6736(05)66420-3.


text:
Bibele
Bibele ke puku ye kgethwa ya Sekriste.
E na le ditestemente tše pedi: ye Kgale le ye Mpsha.
Ye kgale e dumelelwe ke Bajuda le Bamoslem.
Ye Mpsha e bolela mabapi le go belega le bo phela, le go hlokafala ga Jesu. E tšwelapele go hlaloša go thoma ga Kereke le e na le mangwalo a badumedi ba mathomong.
Bibele ke puku ya kereke. Ke kereke yeo e be e dumelela gore mangwalo afe a be a swanetše go kgobokantšwe go dira Bibele. Kereke e dumela gore ka maatla le tlahlo ya Moya o mokgethwa, e be e kgona go dira mošomo wo.


text:
Tags :
High Speed fast and Free Tate Na Dekhile Mo Dina Sarena (2017) Mp3 songs Download,Tate Na Dekhile Mo Dina Sarena (2017) mp3, Tate Na Dekhile Mo Dina Sarena (2017) odia song, Tate Na Dekhile Mo Dina Sarena (2017) odia movies mp3 songs free download, Tate Na Dekhile Mo Dina Sarena (2017) all song Dj Mix Tate Na Dekhile Mo Dina Sarena (2017) bollywood movies songs, Tate Na Dekhile Mo Dina Sarena (2017) odia movie Tate Na Dekhile Mo Dina Sarena (2017) song download,Tate Na Dekhile Mo Dina Sarena (2017) ringtone Tate Na Dekhile Mo Dina Sarena (2017) 2017 song, Tate Na Dekhile Mo Dina Sarena (2017) songs.pk download Tate Na Dekhile Mo Dina Sarena (2017) New Hindi Movie Mp3 Songs Free Downloads
Tate Na Dekhile Mo Dina Sarena (2017) mp3 song download


text:
Ke Bomang Bao ba Yago Legodimong?
Karabo ya Beibele
Modimo o kgethile palo e itšego ya Bakriste ba botegago bao ka morago ga gore ba hwe ba tlago go tsošetšwa go phela legodimong. (1 Petro 1:3, 4) Ge ba šetše ba kgethilwe, ba swanetše go dula ba itshwere gabotse gore ba swanelege go ya legodimong.—Baefeso 5:5; Bafilipi 3:12-14.
Bao ba yago legodimong ba yo dira’ng moo?
Ba tla hlankela le Jesu e le dikgoši le baperisita mengwaga e 1 000. (Kutollo 5:9, 10; 20:6) Ba tla ba karolo ya “magodimo a mafsa” goba mmušo wa legodimong woo o tlago go buša “lefase le lefsa” goba batho. Dikgoši tšeo tša legodimong di tla thuša batho go boela boemong bjo bobotse bjoo Modimo a bego a bo rerile go tloga mathomong.—Jesaya 65:17; 2 Petro 3:13.
Ke batho ba bakae bao ba tlago go tsošetšwa go yo phela legodimong?
Beibele e re ke batho ba 144 000 feela bao ba tlago go tsošetšwa go yo phela legodimong. (Kutollo 7:4) Moapostola Johane ponong ya gagwe yeo e ngwadilwego go Kutollo 14:1-3, o ile a bona “Kwana e eme Thabeng ya Tsione e na le ba dikete tše lekgolo-masomenne-nne (144 000).” Ponong ye, “Kwana” e emela Jesu yo a tsošitšwego bahung. (Johane 1:29; 1 Petro 1:19) ‘Thaba ya Tsione’ yona e swantšhetša maemo a phagamego a Jesu le ba 144 000 bao ba tlago go buša le yena legodimong.—Psalme 2:6; Baheberu 12:22.
Bao ‘ba biditšwego le go kgethwa’ go yo buša le Kriste Mmušong woo ba bitšwa “mohlatswana.” (Kutollo 17:14; Luka 12:32) Se se bontšha gore ke ba banyenyane ge ba bapetšwa le palo ka moka ya dinku tša Jesu.—Johane 10:16.
Maaka ao a bolelwago mabapi le bao ba yago legodimong
Maaka: Batho ka moka bao ba lokilego ba ya legodimong.
Therešo: Modimo o holofetša gore batho ka moka bao ba lokilego ba tlo phela mo lefaseng ka mo go sa felego.—Psalme 37:11, 29, 34.
Jesu o itše: “Ga go motho yo a kilego a rotogela legodimong.” (Johane 3:13) Ka mantšu ao, o be a bontšha gore batho ba ba lokilego bao ba hwilego pele ga gagwe, ba go swana le Aborahama, Moshe, Jobo le Dafida ga se ba ya legodimong. (Ditiro 2:29, 34) Lega go le bjalo, ba be ba na le kholofelo ya go tlo tsošetšwa go phela mo lefaseng.—Jobo 14:13-15.
Tsogo ya go tsošetšwa go yo phela legodimong e bitšwa ‘tsogo ya pele.’ (Kutollo 20:6) Seo se bolela gore go tla ba le tsogo e nngwe. Tsogo yeo e tla ba ya batho bao ba tlago go tsošetšwa go phela mo lefaseng.
Beibele e ruta gore ka tlase ga Mmušo wa Modimo, “lehu le ka se hlwe le sa ba gona.” (Kutollo 21:3, 4) Kholofetšo ye ya go tsošwa ga bahu e tla direga mo lefaseng ka ge legodimong go sa nka gwa hwa motho.
Maaka: Motho yo mongwe le yo mongwe a ka ikgethela ge e ba a nyaka go yo phela legodimong goba mo lefaseng.
Therešo: Modimo ke yena a kgethago gore ke Bakriste bafe ba ba botegago bao ba tlago go hwetša “moputso wa pitšo ya godimo,” e lego kholofelo ya go yo phela legodimong. (Bafilipi 3:14) Motho ga a kgethwe ka ge a nyaka goba a rata go yo phela legodimong.—Mateo 20:20-23.
Maaka: Kholofelo ya go tlo phela ka mo go sa felego mo lefaseng ke ya maemo a tlasana, le gona ke ya bao ba sa swanelwego ke go ya legodimong.
Therešo: Bao ba tlago go phela ka mo go sa felego mo lefaseng, Modimo o ba bitša “batho ba ka,” “bahlaolwa ba ka” le “bašegofatšwa ba Jehofa.” (Jesaya 65:21-23) Ba tla ba le tokelo ya go phethagatša morero wa Jehofa wa mathomong ka batho, e lego wa gore ba phele ka mo go sa felego paradeiseng mo lefaseng.—Genesi 1:28; Psalme 115:16; Jesaya 45:18.
Maaka: Palo yeo go bolelwago ka yona ya 144 000 go Kutollo ke ya seswantšhetšo, e sego ya kgonthe.
Therešo: Le ge dipalo tše dingwe tšeo di lego ka pukung ya Kutollo e le diswantšhetšo, tše dingwe ke tša kgonthe. Ka mohlala, e bolela ka “maina a lesomepedi a baapostola ba lesomepedi ba Kwana.” (Kutollo 21:14) Ela hloko mehlala yeo e bontšhago gore palo ye ya 144 000 ke ya kgonthe.
Kutollo 7:4 e bolela ka “palo ya ba ba swailwego [goba, bao go kgonthišeditšwego gore ba yo phela legodimong] e le dikete tše lekgolo-masomenne-nne (144 000).” Ditemana tšeo di lego kgauswi le temana ye, di bolela ka sehlopha se sengwe sa bobedi seo se hlaloswago ka gore ke “lešaba le legolo leo go sego motho yo a kgonago go le bala.” Modimo o tla phološa “lešaba [leo] le legolo.” (Kutollo 7:9, 10) Ge nkabe palo ye ya 144 000 e le ya seswantšhetšo, gomme e bolela ka sehlopha seo se se nago palo, gona go be go ka se be le phapano magareng ga dihlopha tše tše pedi. *
o oketša moo, palo ye ya 144 000 e hlaloswa e le batho “ba ba [rekilwego] gare ga batho ba le bjalo ka dithakangwaga.” (Kutollo 14:4) Lentšu “dithakangwaga” le ra gore sehlopha se senyenyane sa bao ba kgethilwego. Le hlalosa gabotse bao ba tlago go buša le Kriste legodimong, ba buša batho ba bantšintši bao palo ya bona e sa tsebjego.—Kutollo 5:10.
^ par. 21 Ka mo go swanago, Moprofesara Robert L. Thomas ge a ngwala mabapi le palo ya 144 000 yeo go boletšwego ka yona go Kutollo 7:4 o itše: “Ye ke palo ya kgonthe ka go se swane le yeo e sego ya bolelwa go 7:9. Ge e ba e tšewa e se ya kgonthe, gona palo e nngwe le e nngwe ka pukung ye e tla ba ya seswantšhetšo.”—Kutollo 1-7: An Exegetical Commentary, letlakala 474.
Ithute ka mo go Oketšegilego
DIPOTŠIŠO TŠA BEIBELE DI A ARABJA
Ka Morago ga Tsogo ya Jesu, na Mmele wa Gagwe e be e le wa Nama Goba wa Moya?
Beibele e re Jesu o “tsošitšwe ka moya,” ka gona barutiwa ba gagwe ba be ba ka kgona go mmona le go mo swara bjang ka morago ga gore a tsošwe?
DITABA TŠE DIBOTSE TŠE DI TŠWAGO GO MODIMO!
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
DIPOTŠIŠO TŠA BEIBELE DI A ARABJA
Puku ya Kutollo—Ke Eng Seo e se Bolelago?
Puku ye ka boyona e re bao ba e balago, ba e kwešiša le go diriša seo e se bolelago ba tla thabišwa ke go dira bjalo.
DIPOTŠIŠO TŠA BEIBELE DI A ARABJA
Ke Eng Seo se Bolelwago ke Dipalo tša ka Beibeleng? Na Thuto ya Bodupe bja Dipalo e tšwa ka Beibeleng?
Ela hloko mehlala e mengwe ya seswantšhetšo yeo e bolelwago ke dipalo tša ka Beibeleng, gomme o ithute kamoo mehlala ye e fapanego le thuto ya bodupe bja dipalo.


text:
THUTO 10
Borapedi bja Lapa ke Eng?
Go tloga mehleng ya bogologolo, Jehofa o be a nyaka gore lapa le lengwe le le lengwe le fetše nako le le gotee, le matlafatša bomoya bja lona le go tiiša ditswalano tša lapa. (Doiteronomio 6:6, 7) Ke ka baka leo Dihlatse tša Jehofa di beelago nako ka thoko bekeng e nngwe le e nngwe gore di bokane e le lapa bakeng sa borapedi—di ahlaahla di iketlile ditaba tša moya tšeo di dumelelanago le dinyakwa tša tšona. Gaešita le ge o dula o nnoši, o ka fetša nako yeo gabotse le Modimo thutong ya gago ya Beibele ka go ithuta taba itšego yeo o e kgethilego.
Ke nako ya go batamela Jehofa. “Batamelang Modimo gomme o tla le batamela.” (Jakobo 4:8) Re tseba Jehofa gakaone ge e ba re ithuta ka mo go tseneletšego ka semelo sa gagwe le ditiro tša gagwe re diriša Lentšu la gagwe leo le ngwadilwego, Beibele. Tsela e bonolo ya go thoma borapedi bja lena bja lapa ke ka go fetša nako e itšego le bala Beibele ka go hlaboša le le gotee, mohlomongwe le latela lenaneo la beke le beke la Sekolo sa Bodiredi sa Pušo ya Modimo. Setho se sengwe le se sengwe sa lapa se ka abelwa karolo e itšego ya mmalo, ke moka le ka ahlaahla dilo tšeo le ithutilego tšona Mangwalong.
Ke nako ya go batamela ditho tša lapa. Banna le basadi bao ba lego lenyalong, gotee le batswadi le bana, ba matlafatša ditswalano tša bona ge ba ithuta Beibele e le lapa. E swanetše go ba nako ya lethabo le khutšo le yeo e fagahlelwago ke yo mongwe le yo mongwe bekeng. Go ithekgile ka nywaga ya bana ba bona, batswadi ba ka kgetha ditaba tše di šomago tšeo ba ka di ahlaahlago, mohlomongwe ba diriša dihlogo tše itšego tša Morokami le Phafoga! goba tšeo di lego Wepesaeteng ya rena ya jw.org. Le ka boledišana ka bothata bjoo bana ba lena ba gahlanego le bjona sekolong le kamoo bo ka rarollwago ka gona. Le ka thabela go itlwaetša dikoša tšeo di tlago go opelwa dibokeng ke moka la ipshina ka dilapološi ka morago ga borapedi bja lapa.
Nako ye yeo e kgethegilego yeo e fetšwago bekeng e nngwe le e nngwe go rapelwa Jehofa gotee e tla thuša bohle ka lapeng go thabela go ithuta Lentšu la Modimo, gomme o tla šegofatša maiteko a lena kudu.—Psalme 1:1-3.
Ke ka baka la’ng re beela nako ka thoko bakeng sa borapedi bja lapa?
Batswadi ba ka dira bjang gore nako ye e thabelwe ke bohle ka lapeng?


text:
OCTOBER 1, 2014
RUSSIA
Dihlatse di Dira Boipiletšo Kgorongkgolo ya Tsheko ya Russia
Ka October 8 2014, Kgorokgolo ya Tsheko ya Russia e ile ya theetša boipiletšo bja Dihlatse tša Jehofa kua Samara mabapi le go fedišwa ga bodumedi bja tšona bja lefelong leo. Pejana kgoro ya tsheko e ile ya bolela gore Mokgatlo wa Dihlatse tša Jehofa wa Samara o fišegela bodumedi ka mo go fošagetšego. Ge e ba Kgorokgolo ya Tsheko e ka se fetoše phetho yeo e dirilwego pejana, gona Dihlatse tša Jehofa tše 1 500 tša kua Samara di tla lebeletšana le ditlamorago tše šoro.
Ofisi ya Selete ya Motšhotšhisi e Tšea Magato a Maatla
Molato kgahlanong le Dihlatse tše o thomile ka April 2014, ge Ofisi ya Selete ya Motšhotšhisi ya Samara e bula molato Kgorongkgolo ya Tsheko ya Selete wa gore go fedišwe bodumedi bja Dihlatse ka ge go thwe mediro ya tšona e fišegela bodumedi ka mo go fošagetšego. Le pele ga ge kgoro ya tsheko ya selete e ka kwa molato wo, ofisi ya motšhotšhisi e be e šetše e thibetše Dihlatse tše e bile ka nakwana e tšere dithoto tša tšona. Ka morago ga phetho ye, Russian Federation Ministry of Justice (Mokgatlo wa go ikarabela ka go thea le go kgonthišetša melao ya mmušo le ditekanyetšo tša molao) e ile ya dira gore Dihlatse tša Samara di tsenywe lelokelelong la mekgatlo ya bodumedi yeo mediro ya tšona e fedišitšwego ka baka la ditatofatšo tša go fišegela bodumedi ka mo go fošagetšego. Ka May 29, 2014, Moahlodi Shabayeva o ile a dira phetho ka go dumelelana le motšhotšhisi gomme a laela gore mokgatlo wa Dihlatse o fedišwe le gore dithoto tša tšona di tšewe.
Le ga se lekga la pele Ofisi ya Selete ya Motšhotšhisi ya Samara e bula molato ka maiteko a go fediša bodumedi bja Dihlatse kua Samara. Ka 2009 ofisi ya motšhotšhisi e ile ya bula molato woo o ilego wa sekwa eupša ka morago ofisi ye e ile ya o phumola. Molatong wo wa gona bjale, bahlankedi ba mmušo wa Samara ba tšere lemanoga le lengwe go atlega leanong la bona.
Dikgoro Tsheko tša Russia di Fediša Bodumedi bja Dihlatse ka Mabaka a go se Kwagale
Ka January 2013 le January 2014, maphodisa a lefelong leo a ile a phuruphutša mafelo ao Dihlatse di a hirilego bakeng sa borapedi gomme a bolela gore a hweditše dipuku le dipukwana tša bodumedi tšeo di le go Lelokelelong la Dilo ka Moka tša Mekgatlo ya go Fišegela Bodumedi ka mo go Fošagetšego. Ofisi ya Motšhotšhisi wa Motse wa Samara e ile ya šupa Dihlatse tše ka monwana mabapi le dilo tšeo di hweditšwego ge go be go phuruphutšwa ka 2013. Ka morago ga ge maphodisa a hweditše dipuku le dipukwana tša bodumedi ka January 2014, ofisi ya motšhotšhisi e ile ya dira gore mmušo o bule molato kgahlanong le Dihlatse tša Samara. Ka March 7, 2014, Kgoro ya Tsheko ya Selete ya Sovetskiy kua Samara e ile ya bona Dihlatse molato gomme ya di lefiša di-ruble tše 50 000 (R15 213). Dihlatse di kgodišegile gore maemong a a mabedi ge go be go phuruphutšwa, maphodisa ke wona a beilego dipuku le dipukwana tšeo go thwego di hweditšwe. Go oketša moo, Dihlatse tša Jehofa di ipelaetša kgahlanong le phetho ya kgoro ya gore e bolele gore dipuku le dipukwana tša tšona di fišegela bodumedi ka mo go fošagetšego gomme di dirile boipiletšo Kgorong ya Tsheko ya Ditokelo tša Batho ya Yuropa.
Ka morago ga gore Kgoro ya tsheko ya Selete ya Sovetskiy e bone Dihlatse molato, Ofisi ya Selete ya Samara e ile ya iša molato wa April 2014 wa gore Dihlatse di fišegela bodumedi kamoo go fošagetšego Kgorong ya Tsheko ya Selete ya Samara. Maiteko a ka moka a be a dirwa e le go fediša bodumedi bja Dihlatse. Boramolao ba Dihlatse ba ipelaeditše go Moahlodi Shabayeva ka gore go fediša bodumedi bja Dihlatse ga go kwagale le gore ga go na selo seo se bontšhago go fišegela bodumedi ka mo go fošagetšego medirong le ditumelong tša Dihlatse tša Jehofa. Le gona boramolao ba ba bolela gore dipuku le dipukwana tšeo go thwego di thibetšwe di beilwe ke maphodisa nakong ya go phuruphutša. Lega go le bjalo, Moahlodi Shabayeva o phethile ka go fediša mokgatlo wa Dihlatse.
Na Balaodi ba Mmušo wa Russia ba tla Tšwela Pele ba Gatakela Tokologo ya Borapedi?
Molato wo wa Samara o swana le dikgato tšeo di tšerwego ke bahlankedi ba Mmušo wa Russia kgahlanong le Dihlatse tša Jehofa kua Taganrog, moo bahlankedi ba mmušo ba ilego ba diriša gampe Molao wa Naga wa go Fediša Mediro ya Bao ba Fišegelago Bodumedi ka mo go Fošagetšego. Ba mmušo ba ile ba atlega go fediša mokgatlo wa Dihlatse tša Jehofa kua Taganrog ka 2009 gomme ka morago ba bula molato wa bosenyi kgahlanong le Dihlatse. Molato wo wa bosenyi o ile wa feleletša ka go golegwa le go bonwa molato ga Dihlatse tše šupa tša lefelong leo fela ka ge di be di le dibokeng tša tšona tša bodumedi. Dihlatse tše tša Samara di boifa gore seo se diragaletšego Dihlatse tše tša Taganrog se ka direga le go bona.
Bahlankedi ba mmušo wa Russia ba tla tšwela pele ba tlaiša Dihlatse tša Jehofa go fihla neng? Go tloga ka June 2014, Dihlatse di latofatšwa ka maaka dikarolong tše fapanego tša Russia ka gore di phatlalatša dipuku le dipukwana tšeo di bontšhago go fišegela bodumedi ka mo go fošagetšego. Dihlatse tša Jehofa tša Samara di holofela gore Kgorokgolo ya Tsheko ya Russia e tla bontšha toka molatong wa tšona.


text:
JANUARY 23, 2015
RUSSIA
Kahlolo ya Kgorokgolo ya Tsheko ya Boipiletšo ya Russia e Bea Dihlatse tša Jehofa tša Nageng ye Kotsing
Ka November 12, 2014, Kgorokgolo ya Tsheko ya Boipiletšo ya Russia e ile ya thekga kahlolo ya kgoro ya tsheko ya gore Mokgatlo wa Bodumedi wa Dihlatse tša Jehofa tša Samara o fišegela bodumedi ka mo go fošagetšego. Ofisi ya motšhotšhisi e ile ya bula molato kgahlanong le Dihlatse tša Jehofa tša Samara ka 2014 ka morago ga gore bahlankedi ba tiišetšo ya molao ba phuruphutše lefelo leo Dihlatse di bego di bokana go lona le go bolela gore ba hweditše dipuku le dipukwana tša tšona tša bodumedi tšeo di bego di thibetšwe. Dikgoro tša tsheko tša Russia di be di ahlotše ka gore dipuku le dipukwana tšeo di thibetšwego di tsenywe Lelokelelong la Dilo Tšeo di Bontšhago go Fišegela Bodumedi ka mo go Fošagetšego. * Eupša Dihlatse tša Samara di be di šetše di dirile seo kgoro ya tsheko ya Russia e se boletšego ka go tloša dipuku le dipukwana tšeo mafelong a tšona a borapedi.
Dihlatse di ile tša hlalosetša kgoro ya tsheko le Kgorokgolo ya Tsheko gore maphodisa ao a bego a phuruphutša a beile dipuku le dipukwana tšeo gore ba kgone go bulela Dihlatse molato. Dihlatse di ile tša hlalosa gore Kgoro ya Yuropa ya Ditokelo tša Batho ga bjale e nyakišiša ge e ba dikahlolo tša dikgoro tša Russia tša go thibela dipuku le dipukwana tša tšona di le molaong. Go oketša moo, Dihlatse di ile tša bea mabaka ka gore ge e ba ditatofatšo tša motšhotšhisi wa Samara e le therešo—gore di be di fihlile dipuku le dipukwana tšeo di thibetšwego ke molao—gona kotlo yeo e be e sa swanela ka ge di dirile molato o monyenyane. Go fihla dipuku le dipukwana tšeo di thibetšwego ke go tshela molao, le gona mokgatlo wa bodumedi wo o dirago bjalo o ka lefišwa goba mediro ya ona ya thibelwa ka nakwana, e sego gore mokgatlo woo o fedišwe. Lega go le bjalo, Kgorokgolo ya Tsheko e ile ya phaela ka thoko mabaka ao.
Na go Fedišwa ga Mokgatlo go ka Dira Gore Dihlatse di Bonwe Molato?
Go fedišwa ga Mokgatlo wa Bodumedi wa Dihlatse tša Jehofa tša Samara go swana le seo se diregilego toropong ya Taganrog, moo Kgoro ya Tsheko ya Seleteng sa Rostov e ilego ya fediša Mokgatlo wa Bodumedi wa Dihlatse tša Jehofa ka 2009 ka baka la ditatofatšo tša gore o fišegela bodumedi ka mo go fošagetšego. Ka morago, bahlankedi ba tiišetšo ya molao ba Taganrog ba ile ba bolela gore kahlolo yeo ya go thibela mediro ya Dihlatse tša Jehofa lefelong leo ga e molaong. Dihlatse tše 16 tša Taganrog di ile tša bonwa molato ka 2013 ka go fo dira mediro ya tšona ya bodumedi, e lego selo seo se dirwago ke Dihlatse tša Jehofa lefaseng ka moka, go akaretša le Samara. Kgoro e ile ya lefiša Dihlatse tše šupa tšhelete e ntši; tše nne tša tšona e lego banna bao ba hlokomelago phuthego, ba ile ba ahlolelwa go ya kgolegong ka nako e telele. Lega go le bjalo, moahlodi o ile a phumola tefišo ye ka ge nyakišišo le tsheko ya molato wo e ile ya feta nako yeo e beilwego, gomme a ba nea dikotlo tšeo di fegilwego. Dihlatse di ile tša dira boipiletšo kgahlanong le ditatofatšo tše, gomme ka December 12, 2014, Kgoro ya Tsheko ya Seleteng sa Rostov e ile ya laela gore molato o sekwe lefsa go dirišwa moahlodi yo mongwe.
Dihlatse tša Jehofa tše 1 500 tšeo di dulago seleteng sa Samara ga bjale di kotsing ya go bonwa molato wa bosenyi ka baka la go dira mediro ya tšona ya bodumedi. Na se se tla feleletša kae? Balaodi ba Russia ba dira dinyakišišo tše di swanago ka Mekgatlo ya Bodumedi ya Dihlatse dikarolong tše di fapafapanego tša naga yeo. Taba ya gore kgatelelo ye e tla kgoma bjang Dihlatse tše ka bago tše 180 000 tšeo di dulago Russia, e tla ya le masa. Lega go le bjalo, kahlolo ya Kgorokgolo ya Tsheko e bea Dihlatse tša Jehofa kotsing gomme e amoga tšona le madumedi a mangwe a Russia tokologo.
^ ser. 2 Ga bjale, dipuku le dipukwana tše 73 tša Dihlatse tša Jehofa di tsentšwe Lelokelelong la Dilo Tšeo di Bontšhago go Fišegela Bodumedi ka mo go Fošagetšego. Gare ga dipuku le dipukwana tšeo di hweditšwego lefelong la bodumedi la Dihlatse tša Samara, go be go na le puku e bitšwago Rapela Modimo a Nnoši wa Therešo. E gatišitšwe ka maleme a 158 gomme go phatlaladitšwe dikopi tša yona tše 23 970 207 lefaseng ka moka. Go hweditšwe gape le puku e bitšwago Tsebo e Išago Bophelong bjo bo sa Felego, yeo e gatišitšwego ka maleme a 166 gomme gwa phatlalatšwa dikopi tša yona tše 100 944 355 lefaseng ka bophara. Dihlatse tša Jehofa di dirile boipiletšo Kgorong ya Yuropa ya Ditokelo tša Batho kgahlanong le kahlolo yeo e dirilwego ke kgoro ya tsheko ya Russia mabapi le dipuku le dipukwana tšeo go thwego di bontšha go fišegela bodumedi ka mo go fošagetšego.


text:
BAFSA BA A BOTŠIŠA
Nka Phema Bjang go Nona?
Beibele e kgothaletša gore re be bao ba “
lekanetšego mekgweng.” (1 Timotheo 3:2) Seo se akaretša mekgwa ya gago ya go ja gabotse. Ka gona, go re’ng o sa leke dilo tše di latelago?
Ekwa mpa ya gago. Julia wa nywaga e 19 o re: “
Ke be ke tlwaetše go ipotša gore ke tlo ja go fihla mo, eupša ga bjale ke kgaotša go ja ge mpa e tletše.”
Phema dijo tšeo di se nago phepo. Peter wa nywaga e 21 o re: “
Ka ge ke kgaoditše go nwa dino tše di nago le swikiri kudu, ke fokoditše boima bja mmele wa ka ka dikhilograma tše hlano ka kgwedi feela!”
Fetoša mekgwa e mebe ya go ja. Erin wa nywaga e 19 o re: “
Ke leka ka gohle go sola gatee feela gomme ke se boele ke nyaka tše dingwe.”
Kamoo o ka Atlegago ka Gona: Eja ka nako! Ge o ka se dire bjalo, o tla swarwa ke tlala ke moka wa ja kudu.
Ge e le gabotse, batho ba bangwe bao ba rego: “Ke swanetše go phema go nona,” ga ba itebelele ka tsela e nepagetšego. Ga ba na bothata ka tsela yeo ba lego ka yona. Lega go le bjalo, go thwe’ng ge e ba o nyaka go fokotša boima bja mmele? Bona seo se thušitšego ngwanenyana yo a bitšwago Catherine.
“Ke be ke nonne kudu ge ke be ke le mahlalagading, e lego seo ke bego ke sa se rate. Ke be ke sa rate tsela yeo ke lego ka yona le go ikwa ka yona!
“Nako le nako, ke be ke leka go fokotša mmele ka go ja dijo tše itšego feela, eupša ka morago ga nako ke fo boela ke none. Ka gona ge ke be ke na le nywaga e 15, ke be ke nyaka go dira diphetogo. Ke be ke nyaka go fokotša mmele ka tsela ya maleba—e lego tsela yeo ke tlago go e kgomarela bophelo bja ka ka moka.
“Ke ile ka reka puku yeo e bolelago ka go ja gabotse le mekgwa e mebotse ya go itšhidulla gomme ke ile ka diriša seo ke bego ke se bala. Ke be ke ikemišeditše gore le ge ke be nka itima dilo tšeo ke di ratago goba ka nyamišwa ke yo mongwe, ke be nka se tlogele.
“O a tseba go ile gwa direga’ng? Ke ile ka fokotša mmele! Ka ngwaga o tee feela, ke ile ka fokotša dikhilograma tše 27. Ke na le nywaga e mebedi ke na le mmele wo ke o ratago. Ke be ke sa kgolwe gore se se ka direga!
“Ke nagana gore ga se ka thušwa feela ke go fetoša tsela yeo ke jago ka yona—eupša ke ile ka fetoša tsela ya ka ya bophelo.”—Catherine wa nywaga e 18.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Johane 3:1-36
3 Bjale go be go na le monna yo mongwe wa Bafarisei, yoo leina la gagwe e bego e le Nikodemo,+ moetapele wa Bajuda.2 Yena yo o tlile go Jesu e le bošego,+ a re go yena: “Rabi*+ re tseba gore wena bjalo ka morutiši+ o tšwa go Modimo;+ gobane ga go motho yo a ka dirago dipontšho+ tše tše o di dirago ka ntle le ge Modimo a na le yena.”+3 Jesu ge a araba a re go yena:+ “Ruriruri ke re go wena: Ka ntle le gore motho a tswalwe gape,+ a ka se ke a bona mmušo wa Modimo.”+4 Nikodemo a re go yena: “Motho a ka tswalwa bjang ge a tšofetše? Na a ka tsena popelong ya mmagwe gomme a tswalwa gape?”5 Jesu a araba a re: “Ruriruri ke re go wena: Ka ntle le gore motho a tswalwe ka meetse+ le ka moya,+ a ka se ke a tsena mmušong wa Modimo.6 Se se tswetšwego ke nama ke nama gomme se se tswetšwego ke moya ke moya.+7 O se ke wa makala gobane ke go boditše gore le swanetše go tswalwa gape.+8 Phefo+ e fokela mo e ratago, wa kwa modumo wa yona, eupša ga o tsebe moo e tšwago gona le moo e yago gona. Go bjalo le ka yo mongwe le yo mongwe yo a tswetšwego ke moya o mokgethwa.”+9 Nikodemo ge a araba a re go yena: “Dilo tše di ka direga bjang?”10 Jesu ge a araba a re go yena: “O ka re o le morutiši wa Isiraele eupša wa se tsebe dilo tše?+11 Ruriruri ke re go wena: Re bolela seo re se tsebago gomme re hlatsela seo re se bonego,+ eupša lena ga le amogele bohlatse bjo re bo neago.+12 Ge e ba ke le boditše dilo tša lefaseng fela la se dumele, le tla dumela bjang ge e ba ke le botša dilo tša legodimong?+13 Go feta moo, ga go motho yo a kilego a rotogela legodimong+ ge e se yo a theogilego a etšwa legodimong,+ e lego Morwa wa motho.+14 Le gona, bjalo ka ge Moshe a ile a fega noga+ lešokeng, le Morwa wa motho o tla fegwa ka yona tsela yeo,+15 gore yo mongwe le yo mongwe yo a dumelago go yena a be le bophelo bjo bo sa felego.+16 “Gobane Modimo o ratile+ lefase kudu mo a ilego a gafa Morwa wa gagwe yo a tswetšwego a nnoši+ gore yo mongwe le yo mongwe yo a dumelago+ go yena a se ke a fedišwa,+ eupša a be le bophelo bjo bo sa felego.+17 Gobane Modimo o romile Morwa wa gagwe lefaseng, e sego gore a le ahlole,+ eupša gore lefase le phološwe+ ka yena.18 Yo a dumelago go yena a ka se ke a ahlolwa.+ Yo a sa dumelego go yena o šetše a ahlotšwe, gobane ga se a dumela leineng la Morwa yo a tswetšwego a nnoši wa Modimo.+19 Bjale wo ke motheo wa kahlolo, gore seetša+ se tlile lefaseng;+ eupša batho ba ratile leswiswi go e na le seetša+ gobane mediro ya bona e le e kgopo.20 Gobane yo a tlwaetšego go dira dilo tše mpe+ o hloile seetša gomme ga a tle go sona, e le gore mediro ya gagwe e se ke ya solwa.+21 Eupša yo a dirago sa therešo o tla seetšeng,+ e le gore mediro ya gagwe e bonagatšwe e le yeo e dirilwego ka go dumelelana le Modimo.”22 Ka morago ga dilo tše Jesu le barutiwa ba gagwe ba ya magaeng a Judea, a fetša nako e itšego le bona moo gomme a kolobetša.*+23 Eupša Johane+ le yena o be a kolobetša kua Enone kgauswi le Salima, gobane go be go na le meetse+ a mantši moo gomme batho ba tšwela pele ba etla, ba kolobetšwa;+24 ka nako yeo Johane o be a sešo a lahlelwa kgolegong.+25 Ka gona, barutiwa ba Johane ba tsoša ngangišano le Mojuda yo mongwe mabapi le tlhwekišo.+26 Ke moka ba tla go Johane, ba re go yena: “Rabi, motho yo a bego a na le wena ka mošola wa Noka ya Jorodane, yo o mo hlatsetšego,+ bona, o a kolobetša gomme bohle ba ya go yena.”+27 Johane ge a araba a re: “Motho a ka se amogele selo le ge e le setee ka ntle le ge a se neilwe se etšwa legodimong.+28 Lena ka noši le a ntlhatsela gore ke itše: Ga se nna Kriste,+ eupša ke romilwe pele ga yena yoo.+29 Yo a nago le monyadiwa ke monyadi.+ Lega go le bjalo, mogwera wa monyadi ge a ema kgauswi le yena gomme a mo kwa, o thaba kudu ka baka la lentšu la monyadi. Ka gona, lethabo le la ka le phethegile.+30 Yena yoo o swanetše go tšwela pele a oketšega, eupša nna ke swanetše go tšwela pele ke fokotšega.”31 Yo a tšwago godimo o okametše ba bangwe ka moka.+ Yo a tšwago lefaseng, o tšwa lefaseng gomme o bolela dilo tša lefaseng.+ Yo a tšwago legodimong o okametše ba bangwe ka moka.+32 O hlatsela se a se bonego le se a se kwelego,+ eupša ga go motho yo a amogelago bohlatse bja gagwe.+33 Yo a amogetšego bohlatse bja gagwe o beile leswao la gagwe go bjona la gore Modimo ke wa therešo.+34 Gobane yo Modimo a mo romilego o bolela dipolelo tša Modimo,+ ka ge a sa nee moya ka go lekanyetša.+35 Tate o rata+ Morwa gomme o gafetše dilo ka moka diatleng tša gagwe.+36 Yo a dumelago+ go Morwa o na le bophelo bjo bo sa felego;+ yo a sa kwego Morwa a ka se ke a bona bophelo,+ eupša kgalefo ya Modimo e dula e le go yena.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Luka 12:1-59
12 Ka yona nako yeo ge lešaba le be le kgobokane ka dikete tše dintši gakaakaa mo le bego le gatana, o ile a thoma ka go botša barutiwa ba gagwe pele a re: “Phakgamelang komelo+ ya Bafarisei, e lego boikaketši.+2 Eupša ga go selo seo se utilwego ka kelohloko seo se ka se kego sa utollwa, le sephiri seo se ka se kego sa tsebja.+3 Ka gona, dilo tšeo le di bolelago leswiswing di tla kwewa seetšeng gomme seo le se hebehebetšago diphapošing tša lena se tla bolelwa godimo ga dintlo.+4 Go feta moo, ke re go lena bagwera ba ka:+ Le se ke la boifa bao ba bolayago mmele gomme ka morago ga se, ba sa kgone go dira se sengwe gape.+5 Eupša ke tla le bontšha yo le swanetšego go mmoifa: Boifang Yo+ ka morago ga go bolaya a nago le matla a go lahlela Gehenna.*+ Ee, ke a le botša, boifang+ Yena yo.6 Na dithaga tše hlano ga di rekišwe ka ditšhelete tša tšhipi tše pedi tša theko e nyenyane? Lega go le bjalo, ga go le e tee ya tšona ye e lebalwago pele ga Modimo.+7 Eupša gaešita le meriri+ ya dihlogo tša lena e badilwe ka moka. Le se ke la boifa; le ba bohlokwa go feta dithaga tše dintši.+8 “Ka gona, ke re go lena: Yo mongwe le yo mongwe yo a ipolelago+ pele ga batho gore o boteeng le nna, Morwa wa motho le yena o tla bolela gore o boteeng le yena pele ga barongwa ba Modimo.+9 Eupša yo a ntatolago+ pele ga batho, o tla latolwa pele ga barongwa ba Modimo.+10 Yo mongwe le yo mongwe yo a bolelago gampe ka Morwa wa motho, o tla lebalelwa, eupša yo a rogago moya o mokgethwa, a ka se ke a lebalelwa.+11 Ge ba le tliša makgotleng a batho bohle, pele ga bahlankedi ba mmušo le balaodi, le se ke la belaela mabapi le gore le tla bolela bjang goba la bolela eng ge le itwela goba gore le tla reng,+12 gobane moya o mokgethwa+ o tla le ruta ka yona nako yeo dilo tšeo le swanelago go di bolela.”+13 Ke moka yo mongwe lešabeng a re go yena: “Morutiši, botša ngwanešo gore a arolelane bohwa le nna.”14 A re go yena: “Wena monna, ke mang yo a mpeilego moahlodi+ goba wa go le arolela dithoto tša lena ba babedi?”15 Ke moka a re go bona: “Dulang le butše mahlo le itišitše mohuteng o mongwe le o mongwe wa megabaru,*+ gobane gaešita le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.”+16 Ke moka a ba botša seswantšho a re: “Tšhemo ya monna yo mongwe wa mohumi e ile ya tšweletša kudu.17 Ka gona, a eleletša a re: ‘Ke tla dira’ng ge e le mo ke se na mo ke tlago go kgobela puno ya ka gona?’18 Ke moka a re: ‘Ke tla dira se:+ Ke tla phušola dintlo tša ka tša polokelo ka aga tše dikgolo, ka kgobela mabele a ka ka moka le dilo tša ka ka moka tše dibotse moo,+19 ke moka ka re+ go moya wa ka: “Moya, o na le dilo tše dintši tše dibotse tše di kgobeletšwego nywaga e mentši; iketle, eja, enwa gomme o ipshine.”’+20 Eupša Modimo a re go yena: ‘Wena motho yo a hlokago tlhaologanyo, bošegong bjo ba nyaka moya* wa gago go wena.+ Ka gona, dilo tše o di kgobetšego e tla ba tša mang?’+21 Go bjalo le ka motho yo a ikgobelelago letlotlo, eupša a se a huma go Modimo.”+22 Ke moka a re go barutiwa ba gagwe: “Ka lebaka le ke re go lena: Lesang go belaelela meoya* ya lena ge e le ka seo le tlago go se ja goba go belaelela mebele ya lena ge e le ka seo le tlago go se apara.+23 Gobane moya o bohlokwa go feta dijo gomme mmele o bohlokwa go feta diaparo.24 Elang hloko magokobu.+ Ga a bjale peu goba go buna; ga a na leobo goba ntlo ya polokelo. Fela Modimo o a a fepa. Na lena ga le bohlokwa kudu go feta dinonyana?+25 Ke mang go lena yo ka go ba yo a belaelago, a ka oketšago tekanyo ya bophelo bja gagwe ganyenyane?*+26 Ka gona, ge e ba le ka se ke la kgona go dira se senyenyane se, gona ke ka baka la’ng le ka belaela+ ka dilo tše dingwe?27 Elang hloko kamoo matšoba a bitšwago lili a golago ka gona;+ ga a itapiše e bile ga a ohle, eupša ke le botša gore: Gaešita le Solomone letagong la gagwe ka moka ga se a ka a tšhepha bjalo ka le lengwe la ona.+28 Bjale ge e ba Modimo a apeša dimela tša naga ka mokgwa woo, tšeo di lego gona lehono gomme gosasa tša lahlelwa ka sebešong, gona lena o tla le apeša kudu gakaakang, lena ba tumelo e nyenyane!+29 Ka gona, lesang go belaela ka seo le tlago go se ja le seo le tlago go se nwa, le leseng go tshwenyega kudu,+30 gobane tše ka moka ke dilo tše ditšhaba tša lefase di di phegelelago ka phišego, eupša Tatago lena o tseba gore le nyaka dilo tše.+31 Ka gona, le tsome Mmušo wa gagwe ka mo go tšwelago pele gomme dilo tše le tla di okeletšwa.+32 “Se boife,+ wena mohlatswana,+ gobane Tatago lena o kgahlilwe ke go le nea Mmušo.+33 Rekišang+ dilo tša lena gomme le nee dimpho tša kgaugelo.+ Itireleng dikhwama tša tšhelete tše di sa onalego, e lego letlotlo le le sa felego le ka mohla magodimong+ moo lehodu le sa fihlego le moo tshwele e sa jego.34 Gobane moo letlotlo la lena le lego gona, le dipelo tša lena di tla ba gona moo.+35 “Itokišeng*+ gomme mabone+ a lena a tuke,36 le swane le banna ba ba letetšego mong wa bona+ gore a boe lenyalong,+ e le gore ge a fihla a kokota,+ ba mmulele gateetee.37 Go thaba bahlanka bao ge mong wa bona a fihla a ba hwetšago ba phakgame!+ Ruri, ke re go lena: O tla itokiša*+ a ba dudiša tafoleng gomme a batamela a ba hlankela.+38 Ke moka ge a fihla ka tlhapetšo ya bobedi* gaešita le ka ya boraro* gomme a ba hwetša ba le bjalo, gona ke bao ba thabilego!+39 Eupša tsebang se, gore ge e ba mong wa ntlo a ka be a tsebile nako yeo lehodu le bego le tla tla ka yona, o be a tla dula a phakgame gomme a se dumelele gore ntlo ya gagwe e thubje.+40 Le lena le duleng le itokišitše, gobane Morwa wa motho o tla ka nako yeo le sa naganego gore e ka ba yona.”+41 Ke moka Petro a re: “Morena, na seswantšho se o se botša rena goba o se botša le bohle?”42 Morena a re: “Ke mang yo ruri e lego molaki yo a botegago,+ yo a nago le temogo,+ yo Mong wa gagwe a tlago go mmea gore a hlokomele sehlopha sa gagwe sa bahlanka gore a tšwele pele a ba nea tekanyo ya dijo tša bona ka nako e swanetšego?+43 Go thaba mohlanka yoo, ge e ba ge Mong wa gagwe a fihla a mo hwetša a dira bjalo!+44 Ruri ke a le botša ke re: O tla mmea gore a hlokomele dilo tša gagwe ka moka.+45 Eupša ge e ba mohlanka yoo pelong ya gagwe a ka re: ‘Mong wa ka o diega go tla.’+ Ke moka a thoma go itia bahlanka ba banna le ba basadi gomme a ja, a nwa a ba a tagwa,+46 gona Mong wa mohlanka yoo o tla tla ka letšatši leo a sa mo letelago ka lona le ka iri yeo a sa e tsebego,+ le gona o tla mo otla o šoro kudu le go mo lahlela mo go lego ba go se botege.+47 Ka gona, mohlanka yoo a ilego a kwešiša thato ya mong wa gagwe, eupša a se itokiše goba a dira ka go dumelelana le thato ya gagwe, o tla itiwa ka dikgati tše dintši.+48 Eupša yoo a sa kago a kwešiša+ gomme a dira dilo tšeo di swanelwago ke dikgati o tla itiwa ka tše sego kae.+ Ka kgonthe yo mongwe le yo mongwe yo a neilwego mo gontši, go tla nyakwa mo gontši+ go yena, le motho yo batho ba mmeilego go hlokomela dilo tše dintši, ba tla nyaka mo gontši go yena go feta ka mo go tlwaetšwego ka gona.+49 “Ke tletše go gotša mollo+ lefaseng, ka gona ke’ng se sengwe seo nka se dumago ge e ba o šetše o tuka?50 Ka kgonthe ke na le kolobetšo yeo ke swanetšego go kolobetšwa ka yona, fela ke tlaletšwe kudu go fihla e phethega.+51 Na le nagana gore ke tletše go tliša khutšo lefaseng? Ruri ke le botša gore ga go bjalo, eupša go e na le moo ke tlišitše karogano.+52 Gobane go tloga bjale go ya pele go tla ba le ba bahlano ka ntlong e tee ba ba aroganego, ba bararo ba tla tsogela ba babedi matla gomme ba babedi ba tsogela ba bararo matla.+53 Ba tla arogana, tate a tsogela morwa matla gomme morwa a tsogela tate matla, mma a tsogela morwedi matla gomme morwedi a tsogela mmagwe matla, mmatswale a tsogela ngwetši matla gomme ngwetši ya tsogela mmatswale matla.”+54 Ke moka a re le go mašaba: “Ge le bona leru le rotoga ka bodikela, gateetee le re: ‘Ledimo le a tla,’ gomme go be bjalo.+55 Ke moka ge le bona gore phefo ya borwa e a foka, le re: ‘Go tla fiša o šoro,’ gomme go be bjalo.56 Baikaketši ke lena, le tseba go hlahloba ponagalo ya lefase le leratadima, eupša go tla bjang gore le se ke la tseba go hlahloba nako yona ye?+57 Ke ka baka la’ng le bile le sa ikahlolele seo e lego se se lokilego?+58 Ka mohlala, ge o eya le moganetši wa gago molaong go mmuši, katanela gore ge le le tseleng o itokolle ngangišanong le yena, gore a se ke a go gogela pele ga moahlodi, moahlodi yena a go gafela mohlankedi wa kgoro, ke moka mohlankedi wa kgoro a go lahlela kgolegong.+59 Ruri ke a go botša ke re: O ka se ke wa tšwa moo go fihla o lefa le ka tšheletiana ya tšhipi ya mafelelo ya theko e nyenyane kudu.”+


text:
Karolo 4: Go Tloga go Kgoši ya Pele ya Isiraele go Fihla Nakong ya Bothopša Babilona
Saulo e bile kgoši ya pele ya Isiraele. Eupša Jehofa o ile a mo lahla gomme Dafida a kgethwa gore e be kgoši legatong la gagwe. Re tlo ithuta dilo tše dintši ka Dafida. Ge e be e sa le mofsa, o ile a lwa le senatla seo se bitšwago Goliata. Ka morago a tšhaba Kgoši Saulo yo a bego a na le mona. Ke moka mosadi yo mobotse yo a bitšwago Abigaile o ile a mo thibela go dira selo se itšego sa bošilo.
Ka morago ga moo, re tlo ithuta dilo tše dintši ka morwa wa Dafida e lego Solomone, yoo a ilego a hlatlama Dafida go ba kgoši ya Isiraele. Kgoši e nngwe le e nngwe ya dikgoši tše tharo tša pele tša Isiraele e bušitše nywaga e 40. Ka morago ga lehu la Solomone, Isiraele e ile ya arogana ya ba mebušo e mebedi, ya ba mmušo wa ka leboa le wa ka borwa.
Mmušo wa ka leboa wa meloko e 10 o bile gona ka nywaga e 257 pele ga ge o ka senywa ke Baasiria. Ke moka nywaga e 133 ka morago, mmušo wa ka borwa wa meloko e mebedi le wona o ile wa senywa. Mo nakong ye, Baisiraele ba ile ba išwa bothopša Babilona. Ka gona, Karolo ye ya BONE e akaretša nywaga e 510 ya histori, e lego nako yeo ka yona go bilego le ditiragalo tše dintši kudu.


text:
GO TŠWA BOBOLOKELONG BJA RENA
“Eureka Drama” e Thušitše ba Bantši go Hwetša Therešo
“EUREKA!” Lentšu le le bolela gore: “Ke e hweditše!” Ge gauta e be e sa tšwa go utollwa lekgolong la bo-19 la nywaga kua California, U.S.A., lentšu le le be le kwewa ge mošomi wa moepong a hweditše gauta. Lega go le bjalo, Charles Taze Russell le Barutwanagotee le yena ba Beibele, ba be ba hweditše selo sa bohlokwa go feta gauta—therešo ya Beibele. Le gona ba be ba fagahletše go e botša ba bangwe.
Ka 1914, batho ba dimilione ba metseng e megolo ba ile ba tla ka bontši go tlo bogela “Photo-Drama of Creation,” e lego filimi ya diiri tše seswai yeo e hlamilwego ke International Bible Students Association (I.B.S.A.). Filimi ye ya mabapi le Beibele ya diswantšho tše di sepelago, diselaete tša mebalabala, molaodiši wa sekgwari le mmino o bosana, e be e bontšha babogedi ditiragalo tša go thoma ka tlholo, go latele histori ya batho ke moka e feleletše ka Pušo ya Jesu Kriste ya Nywaga e Sekete.—Kut. 20:4. *
Eupša go thwe’ng ka batho bao ba bego ba dula metsaneng le metsemagaeng? E le gore bao ba bego ba rata therešo ba se bolawe ke tlala ya moya, ka August 1914 mokgatlo wa I.B.S.A. o ile wa lokolla “Eureka Drama”—e lego filimi e kopana e rwalegago yeo e bego e tšerwe filiming ya “Photo-Drama.” Difilimi tše e be e le tše tharo, e nngwe le e nngwe e hwetšagala ka maleme a mmalwa: “Eureka X” e be e na le mantšu ka moka a molaodiši le mmino. “Eureka Y” e be e na le mantšu a molaodiši, mmino gotee le diselaete tše dibotsana tša mebala e sa tagago. Ke moka “Eureka Family Drama,” yeo e bego e hlametšwe go bogelwa ka gae, e be e na le dikarolo tše itšego tša molaodiši le dikopelo. Dikeramafomo tše di sa bitšego kudu le metšhene ya go bapala difilimi tše le tšona di be di hwetšagala.
Ka ge Barutwana ba Beibele ba be ba sa hloke motšhene wa go bapala difilimi goba sekirini se segolo metsemagaeng, ba be ba tšea filimi ye ba e bontšha batho mahala moo, ka go re’alo ba fihlelela ditšhemo tše difsa ka molaetša wa Mmušo. Filimi ya go theetšwa feela ya “Eureka X” e be e ka bapalwa mosegare goba bošego. Filimi ya diselaete ya “Eureka Y” e be e ka bapalwa ntle le mohlagase, go šomišwa lebone la mohuta o itšego. Pego e nngwe ka go Morokami wa Sefinishi e itše: “Re kgona go bontšha batho diswantšho tše mo e nyakilego go ba kae le kae.” Go be go se na therešo e fetago yeo!
Go e na le go hira diholo tše dikgolo, Barutwana ba bohlale ba Beibele gantši ba be ba diriša meago ya mahala, go etša diklase, meago ya mmušo, diteišene tša diterene gaešita le diphapoši tša boithabišo. Gantši batho ba be ba bogela difilimi tše ka ntle, moo go bego go dirwa sekirini ka lešela le legolo le lešweu leo le bego le pharwa lebotong la setala. Anthony Hambuch o ngwadile gore: “Borapolase ba be ba dira ditulo ka dikota tša dihlare gomme batho ba thabela lenaneo ba dutše moo.” Bana babo rena bao ba bego ba bapala filimi ya “Eureka” ba be ba sepela ka seo se bego se bitšwa Karikana ya Diterama go rwala ditlabakelo, disutukheise, malao le ditlabakelo tša go apea.
Babogedi ba filimi ya “Eureka” ba be ba tloga go ba sego kae go ya go ba makgolo. Kua United States, batho ba 400 ba ile ba bogela filimi ye motsaneng wa badudi ba 150. Motsaneng o mongwe, ba bangwe ba ile ba sepela dikhilomithara tše seswai go ya le tše seswai go boa gore ba tlo bogela “Eureka Drama.” Kua Sweden, baagišani ba Charlotte Ahlberg bao ba bego ba kgobokane ka ntlong ya gagwe e nyenyane ba ile ba “kgongwa kudu” ke direkhoto tšeo. Batho ba e ka bago ba 1 500 ba ile ba tla go e bogela motsaneng o lego lekatana moepong o mongwe kua Australia. Morokami o ile wa bega gore dikolong tše di phagamego le dikholetšheng, “diporofesara le barutwana ba kgahlwa kudu ke diswantšho tša filimi ye le direkhoto tša rena tšeo di bapalwago ka dikeramafomo.” “Eureka Drama” e be e ratwa kudu gaešita le mafelong a go bogela dimobi.
GO HLAGOLELA DIPEU TŠA THEREŠO
“Eureka Drama” e ile ya ba sedirišwa sa bohlokwa kudu “Modirong wa go Katološa Klase,” moo diklase tša Barutwana ba Beibele di bego di romela diboledi gore di yo thoma diklase tše dingwe tša go ithuta Beibele. Ga re tsebe gore ke batho ba bakae bao ba bogetšego “Eureka Drama.” Difilimi tše dingwe di be di bogelwa ka mehla. Lega go le bjalo, ka 1915 ke feela dihlopha tše 14 go tše 86 tša bana babo rena bao ba bego ba bontšha batho filimi ye tšeo di bego di bega ka mehla. Le ge pego ya mafelelong a ngwaga e ile ya se kgotsofatše, dipalopalo tše di ile tša bontšha gore batho ba ka godimo ga milione ba bone filimi ya “Eureka.” Batho ba e ka bago ba 30 000 ba ile ba kgopela dikgatišo tše di theilwego Beibeleng.
Le ge batho ba bantši ba ka ba ba ile ba lebala “Eureka Drama,” eupša ga go pelaelo gore ba dimilione go tloga Australia go fihla Argentina, go tloga Afrika Borwa go fihla British Isles, India le Dihlakahlakeng tša Caribbean, ba bone filimi ye e kgahlišago. Ba bantši ba bao ba e bonego ba hweditše therešo ya Beibele—selo sa bohlokwa go feta gauta—gomme ba be ba ka goeletša ka gore “Eureka!”
^ ser. 4 Bala sehlogo se se rego, “Go tšwa Bobolokelong bja Rena—Filimi Yeo e Nago le Nywaga e 100 Yeo e Agago Tumelo” ka go Morokami wa February 15, 2014, matlakala 30-32.


text:
NA DI HLAMILWE?
Di-Neuron tša Tšie Tšeo di Kwago Seo se Lego Kgauswi
DITŠIE di huduga e le tše dintši moo “bogolo bja sekwere khilomithara bo ka bago le ditšie tše dimilione tše 80.” Lega go le bjalo ga di thulane. Di kgona bjang?
Ela hloko: Ka morago ga mahlo a mabedi a tšie ao a kgonago go bona dilo tše dintši ka nako e tee go na le neuron yeo e e thušago go kwa selo seo se lego kgauswi yeo e bitšwago lobula giant movement detector (LGMD). Ge go bonagala eka e tla thulana le selo se itšego, di-neuron tšeo di romela molaetša maphegong le maotong, e le gore tšie e tšee kgato ka pela. Ge e le gabotse, e tšea kgato ka lebelo leo le fetago gahlano lebelo la go ponya ga leihlo.
Ka ge borathutamahlale ba kgahlilwe ke mahlo a tšie le di-neuron tša yona, ba tšweleditše tshepedišo ya khomphutha yeo e thušago diroboto go lemoga le go phema dilo, ntle le go diriša di-radar tše di raraganego goba didirišwa tšeo di bonago mmala o mohubedu wa phišo. Banyakišiši ba diriša thekinolotši ye dikoloing, gore di be le tshepedišo yeo e di neago temošo ka bjako le e nepagetšego yeo e ka fokotšago dikotsi. Moprofesara Shigang Yue wa Yunibesithing ya Lincoln kua United Kingdom, o re: “Go na le dilo tše dintši tšeo go ka ithutwago tšona khunkhwaneng e bonolo e bjalo ka tšie.”
O nagana eng? Na di-neuron tša tšie tšeo di e thušago go kwa dilo tšeo di lego kgauswi di bile gona ka tlhagelelo? Goba na di hlamilwe?


text:
Sepedi
-
Ditharollo Tša Bohle Sepedi Mphato 12 TlhahlamorutišiDitharollo Tša Bohle Sepedi Mphato 12 Tlhahlamorutiši . Published by M...R 322.95
-
Ditharollo Tša Bohle Sepedi Mphato 8 TlhahlamorutišiDitharollo Tša Bohle Sepedi Mphato 8 Tlhahlamorutiši . Published by Ma...R 352.96
-
Ditharollo Tša Bohle Sepedi Mphato 7 TlhahlamorutišiDitharollo Tša Bohle Sepedi Mphato 7 Tlhahlamorutiši . Published by Ma...R 352.96
-
Ditharollo Tša Bohle Sepedi Mphato 9 TlhahlamorutišiDitharollo Tša Bohle Sepedi Mphato 9 Tlhahlamorutiši . Published by Ma...R 352.96
Out of stock


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Bakolose 4:1-18
4 Lena beng ba bahlanka, swarang bahlanka ba lena+ ka tsela e lokilego le ya maleba, le tseba gore le lena le na le Mong wa lena legodimong.+2 Phegelelang thapelong,+ le dule le phafogile go yona gomme le leboge.+3 Ka nako e swanago le re rapeleleng,+ gore Modimo a re bulele mojako+ wa go bolela molaetša wa rena, gore re bolele sephiri se sekgethwa+ mabapi le Kriste, seo ge e le gabotse ke lego ditlemong tša kgolego ka baka la sona;+4 e le gore ke se bolele gabotse kamoo ke swanetšego go se bolela ka gona.+5 Tšwelang pele le sepela ka bohlale go bao ba lego ka ntle ga phuthego,+ le diriša nako ya lena ka bohlale.+6 Anke mantšu a lena ka mehla e be a kgahlišago,+ a nokilwego ka letswai,+ e le gore le tsebe kamoo le swanetšego go araba+ yo mongwe le yo mongwe ka gona.7 Ditaba tša ka ka moka le tla di tsebišwa ke ngwanešo yo a rategago Tigiko,+ yo e lego modiredi yo a botegago le mohlankagotee le nna.8 Ke mo romela go lena gore le tsebe kamoo re phelago ka gona, e le gore a homotše dipelo tša lena.+9 Yena le Onesimo,+ ngwanešo yo a botegago le yo a rategago, yo a tšwago go lena, ba tla le botša dilo tšohle tšeo di diregago mono.10 Aristareko+ lethopšagotee le nna o a le dumediša, le Mareka+ yo a tswalanego le Baranaba le yena o a le dumediša, (yo le hweditšego ditaelo tša gore le mo amogele+ ge e ba a ka tla go lena,)11 le Jesu yo a bitšwago Justose, e lego bao ba bolotšego. Ba ke bona feela ba e lego badirišani ba ka bakeng sa mmušo wa Modimo, le gona ke bona bao ba tlogago ba mmatlafatša.12 Epafora+ mohlanka wa Kriste Jesu yo a tšwago go lena, o a le dumediša. O katana ka mehla ka baka la lena dithapelong tša gagwe, gore mafelelong le eme le feletše+ le ka kgodišego e tiilego thatong yohle ya Modimo.13 Gobane ke a mo hlatsela gore o dira boiteko bjo bogolo bakeng sa lena le bakeng sa bao ba lego Laoditsea+ gotee le bao ba lego Hierapoli.14 Luka+ ngaka e rategago o a le dumediša, le Dema+ le yena o a le dumediša.15 Ntumedišetšeng bana babo rena ba ba lego Laoditsea le be le dumediše le kgaetšedi Nimfa le phuthego yeo e lego ntlong ya gagwe.+16 Ge lengwalo le le badilwe gare ga lena, rulaganyetšang gore le balwe+ le phuthegong ya Balaoditsea le gore le lena le bale le le tšwago Laoditsea.17 Le gona botšang Aragipa+ le re: “Dula o hlokometše gore o phethagatša bodiredi bjo o bo amogetšego Moreneng.”18 Ye ke tumedišo ya ka, nna Paulo, yeo ke e ngwalago ka seatla sa ka.+ Dulang le gopola ditlemo tša ka tša kgolego.+ Botho bjo bogolo bja Modimo bo be le lena.


text:
KAROLO 8
Lehu la Jesu le Bolela Eng go Wena?
Jesu o ile a hwa e le gore re kgone go phela. Johane 3:16
Matšatši a mararo ka morago ga ge Jesu a hwile, basadi ba bangwe ba ile ba etela lebitleng la gagwe gomme ba hwetša le se na selo. Jehofa o be a tsošitše Jesu bahung.
Ka morago Jesu o ile a iponagatša go baapostola ba gagwe.
Ee, Jehofa o be a tsošeditše Jesu bophelong e le sebopiwa se matla sa moya le seo se sa hwego. Barutiwa ba Jesu ba ile ba mmona a rotogela legodimong.
Modimo o tsošitše Jesu bahung gomme a mo dira Kgoši ya Mmušo wa Modimo. Daniele 7:13, 14
Jesu o ile a gafa bophelo bja gagwe gore a lefe topollo bakeng sa batho. (Mateo 20:28) Ka yona topollo yeo, Modimo o dira gore re kgone go phela ka mo go sa felego.
Jehofa o kgethile Jesu e le Kgoši gore a buše godimo ga lefase. Jesu o tla ba le batho ba botegago ba 144 000 bao ba tsošeditšwego bophelong bja legodimong ba etšwa mo lefaseng. Jesu le ba 144 000 ba bopa pušo ya go loka ya legodimong—Mmušo wa Modimo.—Kutollo 14:1-3.
Mmušo wa Modimo o tla fetoša lefase gore e be paradeise. Ntwa, bošoro, bodiidi le tlala di ka se sa ba gona. Batho ba tla thaba e le ka kgonthe.—Psalme 145:16.


text:
Ke Eng Seo ge e le Gabotse Beibele e se Rutago?
Puku ye ya go ithuta Beibele ke sedirišwa seo se hlametšwego go go thuša go ithuta seo Beibele e se bolelago ka ditaba tše dintši, tše swanago le lebaka leo ka lona re tlaišegago, seo se diregago go rena ge re ehwa, seo re ka se dirago gore bophelo bja lapa e be bjo bo thabišago gotee le tše dingwe tše dintši.
Na se ke Seo Modimo a se Rerilego?
O ka ipotšiša lebaka leo go tletšego mathata a mantši lehono. Na o be o tseba gore Beibele e re go tlo tla diphetogo tša kgonthe tšeo o ka di thabelago?
KGAOLO 1
Therešo ke Efe ka Modimo?
Na o nagana gore Modimo o tshwenyegile ka wena? Ithute ka semelo sa gagwe le kamoo o ka batamelago kgaufsi le yena.
KGAOLO 2
Beibele—Puku e Tšwago go Modimo
Beibele e ka go thuša bjang gore o lebeletšane le mathata a motho ka noši? Ke ka baka la’ng o swanetše go bota diporofeto tša yona?
KGAOLO 3
Morero wa Modimo ka Lefase ke Ofe?
Na morero wa Modimo ka lefase o tla ka wa phethagala? Ge e ba go le bjalo o tla phethagala neng?
KGAOLO 4
Jesu Kriste ke Mang?
Ithute lebaka leo Jesu e bego e le Mesia yo a holofeditšwego, moo a tšwago gona le lebaka leo e lego Morwa a nnoši wa Modimo.
KGAOLO 5
Topollo—Mpho e Kgolo Kudu ya Modimo
Topollo ke eng? E bolela’ng go wena?
KGAOLO 6
Bahu ba Kae?
Ithute seo Beibele e se bolelago ka gore bahu ba kae le gore ke ka baka la’ng batho ba ehwa.
KGAOLO 7
Kholofelo ya Kgonthe Bakeng sa Baratiwa ba Gago ba ba Hwilego
Na o hlokofaletše ke motho yo o mo ratago? Na go a kgonega go ba bona gape? Ithute seo Beibele e se bolelago ka tsogo.
KGAOLO 8
Mmušo wa Modimo ke Eng?
Batho ba bantši ba tseba Thapelo ya Morena. Ke eng seo se bolelwago ke polelwana: “Mmušo wa gago a o tle”
KGAOLO 9
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.
KGAOLO 10
Dibopiwa tša Moya—Kamoo di re Kgomago ka Gona
Beibele e bolela ka barongwa le batemona. Na dibopiwa tše tša moya di gona? Di ka go kgoma bjang?
KGAOLO 11
Ke ka Baka La’ng Modimo a Dumelela Tlaišego?
Batho ba bantši ba nagana gore Modimo ke yena a bakago tlaišego. Wena o nagana’ng? Ithute ka seo Modimo a rego se re bakela tlaišego
KGAOLO 12
Go Phela ka Tsela Yeo e Kgahlišago Modimo
Go a kgonega go phela bophelo bjo bo kgahlišago Jehofa. Ge e le gabotse, o ka ba mogwera wa gagwe..
KGAOLO 13
Pono ya Modimo ka Bophelo
Modimo o lebelela go ntšha mpa, go tšhela madi le bophelo bja phoofolo bjang?
KGAOLO 14
Kamoo o ka Dirago Bophelo bja Lapa la Gago Gore bo Thabiše
Lerato leo Jesu a le bontšhitšego ke mohlala wo o swanetšego go ekišwa ke banna bao ba nyetšego, basadi bao ba nyetšwego, batswadi le bana. Rena re ithuta eng go yena?
KGAOLO 15
Borapedi Bjoo Modimo a bo Amogelago
Hlahloba ditsela tše tshelelago tšeo di hlaolago bodumedi feela bjo Modimo a bo amogelago.
KGAOLO 16
Emela Borapedi bja Therešo ka go Tia
Ke ditlhohlo dife tšeo o ka lebeletšanago le tšona ge o boledišana ka ditumelo tša gago go ba bangwe? O ka dira bjang se ntle le go ba kgopiša?
KGAOLO 17
Batamela Kgaufsi le Modimo ka Thapelo
Na Modimo o a go theetša ge o rapela? Go araba potšišo ye, o swanetše go kwešiša seo Beibele e se rutago ka thapelo.
KGAOLO 18
Kolobetšo le Tswalano ya Gago le Modimo
Ke megato efe yeo e nyakegago gore o swanelegele kolobetšo ya Bokriste? Ithute seo e se bolelago le kamoo e swanetšego go dirwa ka gona.
KGAOLO 19
Dula Leratong la Modimo
Re ka bontšha lerato le tebogo bjang dilong ka moka tšeo Modimo a re diretšego tšona?
MAMETLETŠO
Leina la Modimo—Go Dirišwa ga Lona le Seo le se Bolelago
Leina la Modimo le tlošitšwe diphetolelong tše dintši tša Beibele. Ka baka la’ng? Na go diriša leina la Modimo go bohlokwa?
MAMETLETŠO
Kamoo Boporofeta bja Daniele bo Bolelago e sa le Pele ka go Fihla ga Mesia
Nywaga e fetago 500 e sa le pele, Modimo o utolotše nako ya maleba yeo Mesia a bego a tla fihla ka yona. Ithute ka boporofeta bjo bjo bo kgahlišago!
MAMETLETŠO
Jesu Kriste—Mesia yo a Holofeditšwego
Jesu o ile a phethagatša diporofeto ka moka tša Beibele ka Mesia. Kgonthišetša ka Beibeleng ya gago gore diporofeto tše di ile tša phethagala ka botlalo.
MAMETLETŠO
Therešo Mabapi le Tate, Morwa le Moya o mokgethwa
Batho ba bantši ba dumela gore thuto ya Boraro botee e rutwa ke Beibele. Na seo ke therešo?
MAMETLETŠO
Lebaka Leo ka Lona Bakriste ba Therešo ba sa Dirišego Sefapano Borapeding
Na Jesu o hwetše sefapanong e le ruri? Bala karabo go tšwa Beibeleng ka bo yona.
MAMETLETŠO
Selalelo sa Morena—Tiragalo Yeo e Hlomphago Modimo
Bakriste ba laelwa gore ba bine Segopotšo sa Lehu la Kriste. Se swarwa neng gona bjang?
MAMETLETšO
Moya “Soul” le Moya “Spirit”—Mantšu a ge e le Gabotse a Bolela’ng?
Batho ba bantši ba nagana gore ge re ehwa karolo e itšego ya mmele wa rena yeo e sa bonagalego e tlogelana le mmele wa rena ke moka ya tšwela pele e phela. Ke eng seo lentšu la Modimo le re botšago sona?
MAMETLETŠO
Sheole le Hadese ke Eng?
Diphetolelo tše dingwe tša Beibele ge di hlalosa mantšu Sheole le Hadese di a fetolela e le “lebitla” goba “hele”. Mantšu a ge e le gabotse a bolela eng?
MAMETLETŠO
Letšatši la Kahlolo—Ke Eng?
Ithute kamoo Letšatši la Kahlolo le tlago go tlišetša batho ba botegago ditšhegofatšo.
MAMETLETŠO
1914—Ngwaga o Bohlokwa Boporofeteng bja Beibele
Ke bohlatse bofe bja Beibele bjo bo lego gona gore 1914 e be e le ngwaga o bohlokwa?
MAMETLETŠO
Mikaele Morongwa yo Mogolo ke Mang?
Beibele e re botša gore morongwa yo yo mogolo yo matla ke mang. Ithute mo go oketšegilego ka yena le seo a se dirago gona bjale.
MAMETLETŠO
Go Hlaola “Babilona o Mogolo”
Puku ya Kutollo e bolela ka mosadi yo a bitšwago “Babilona o Mogolo.” Na ke mosadi wa kgonthe? Beibele e bolela eng ka yena?
MAMETLETŠO
Na Jesu o Belegwe ka December?
Nagana ka maemo a leratadima nakong yeo ya ngwaga ge Jesu a belegwa. Na seo se re botša eng?
MAMETLETŠO
Na re Swanetše go Bina Matšatši a Maikhutšo?
Motlwae wa go bina matšatši a mantši a maikhutšo a go tuma a moo o dulago o thomile kae? Karabo ya potšišo ye e ka go makatša.


text:
Na Dihlatse tša Jehofa di Nagana Gore ke Tšona Feela Tšeo di Tlago go Phologa?
Aowa. Batho ba bantši ba dimilione bao ba phetšego nywageng e makgolo e fetilego bao e bego e se Dihlatse tša Jehofa ba tla newa sebaka sa gore ba phologe.
Beibele e hlalosa gore lefaseng le lefsa la Modimo leo a le holofeditšego, “go tla ba le tsogo ya ba lokilego gotee le ba sa lokago.” (Ditiro 24:15) Go oketša moo, ba bantši bao ba phelago gona bjale ba ka thoma go hlankela Modimo gomme ba tla ba phologa. Go ba gona, ga se modiro wa rena go ahlola gore ke mang yo a tlago go phologa le yoo a ka se kego a phologa. Modiro woo o tla phethwa ke Jesu ka boyena.—Johane 5:22, 27.


text:
MOTŠHELO WA MOŠOMI [LEFELA KA GE O GOLA (PAYE)]
Ke eng se se mpsha?
- 21 Setemere 2016 - e@syFile™ ya bjale ya dingwalwa tša go lokololwa ke bešene ya 6.7.2.
- 14 Setemere 2016 – Na ke mathata afe a o itemogelago ona ka e@syFile™?
- 1 Setemere 2016 – Poelanyo ya dipuku tša Mongmošomo ya Nakwana ya 2016
Bengmešomo ba kgopelwa go romela EMP501 go tiišetša le go phošolla palo ya tšhelete e laodišitšwego ya Lefela Ka ge O Gola (PAYE), Lebi ya Tšwetšopele ya Mabokgoni (SDL), Tšhelete ya Inšorense ya go Felelwa ka Mošomo (UIF), le Kgoketšo ya Motšhelo wa Khiro (ETI) go di EMP201 tša bona tše di rometšwego, ditefelo tše di dirilwego tša boleng bja metšhelo ya Ditifikeiti tša Motšhelo wa Mošomi [IRP5/IT3(a)]. Poelanyo ya dipuku ya nakwana ke ya ditransekšene / dipapatšišano tša dikgwedi tše tshela go tloga ka 1 Matšhe go fihla ka 31 August gomme e swanetše go romelwa ka Setemere le Oktoboro.
Bakeng sa Poelanyo ya Nakwana ya dipuku tša Mongmošomo ya 2016 diphetogo tše dilatelago tša taolo ya semolao le mokgwatšhomo di swanetše go lemogwa:
- Go tloga ka 1 Matšhe 2016 dikabelo tša Ditšhelete tša Phenšene, Sekhwamatetameso (Provident) le Tšhelete ya Ngwaga ya go Rola Mošomo e a gogega bakeng sa metšhelo ya tefelo ya letseno
- Dikhoutu tše mpsha tša mothopo (3817, 3825, 3828) di dirilwe go bona phapano magarenga ga dikabelo tša Phenšene, Sekhwamatetameso le go Rola mošomo le khoutu e mpsha ya mothopo (4582) go laetša boleng bja palomoka ya karolo ya “moputso” moo dikhoutu tša mothopo di dumelelago kabelano ya 20/80
- Dikhrediti tša ditshenyagelo tša motšhelo wa tša kalafi tša batho ba go feta mengwaga e 65 bao ba sa ntšego ba sa šoma e tsebišitšwe.
- Khoutu e mphsa ya mothopo (4120) e dirilwe go tlatša khrediti ya motšhelo wa ditshenyagelo tša kalafi tša tlaleletšo tša bašomi ba go feta mengwaga e 65.
- Balefela motšhelo ba tla kgona go dira thomelo ya phošollo mabapi dinako tše di lekotšwego morago ga ge tekolo e dirilwe. Dipoelo tša tekolo di tla romelwa go balefela motšhelo ka emeile e lego direkhotong tša SARS, mangwalo a go poswa a tla romelwa fela go balefelamotšhelo bao ba sa ngwadišago di emeile di profaeleng tša bona.
- EMP 501 e mpshafaditšwe gore bengmešomo ba kgone go gatiša bobedi EMP 501 le IRP5/IT3 (a) bjalo ka pakana. Go na le kgetho ya gore balefela motšhelo ba ka ngwala aterese ya poso ka fomete yeo ba e nyakago.
- Dikoketšo tša e@syfileTM ya mongmošomo di akaretša kaonafatšo go Windows 8, le go gatiša ditifikeiti tša IRP5/IT3(a) ka bontši
- Go tlatša pušetšo ya EMP 201 pele ga 1999 go tla dumelelwa.
- 22 Agostose 2016 – Poelanyo ya dipuku tša Mongmošomo ya Gare ga Ngwaga e thoma ka 1 Setemere 2016
Bengmešomo ba kgopelwa go romela Ditaodišo tša bona tša Lefela Ka ge o Gola (PAYE) tša Dipoelanyo tša dipuku tša Ngwaga. (EMP501) magareng ga 1 Setemere le 31 Octoboro 2016 go SARS, go tiišetša goba go phošolla tšhelete ya motšhelo wa tefelo ya letseno yeo e laodišitšwego ka 1 Matšhe – 31 Agostose 2016.
- 18 Aprele - 2016 – Poelanyo ya dipuku tša Mongmošomo ya Ngwaga
Peolanyo ya dipuku tša Mongmošomo ya Ngwaga e thoma ka 18 Aprele 2016. Tšwelapele, thomiša go kgoboketša tshedimošo ya gago gomme o ngwadiše go hwetša tshedimošo ya rena ya RSS go dula o sedimotšwe. Hwetša tshedimošo ya ga bjale gona bjale.
- 1 Aprele 2016 - Poelanyo ya dipuku tša Mongmošomo ya Ngwaga
Bengmešomo ba kgopelwa go romela Ditaodišo tša bona tša Lefela Ka ge o Gola (PAYE) tša Dipoelanyo tša dipuku tša Ngwaga magareng ga 18 Aprele le 31 Mei 2016 go SARS, go tiišetša goba go phošolla palo ya tšhelete ya motšhelo wa tefelo ya letseno yeo e laodišitšwego ka nako ya motšhelo ya 2015/2016.
Lenyaga, bengmešomo, ba gapeletšwa go tiišetša le go mpshafatša tshedimošo ya bašomi ba bona ya mong le ya tšhelete pele ba ka romela Ditaodišo tša Poelanyo ya dipuku tša bona (EMP501) le Ditifikeiti tša Motšhelo wa Letseno wa Bašomi di [IRP5/IT3(a)] go SARS.
Ge tshedimošo ye e ka fošagala setifikeiting sa IRP5, mošomi a ka se kgone go faela Pušetšo ya gagwe ya Motšhelo wa Letseno bakeng sa Motho ka noši (ITR12) ka Setlha sa Motšhelo. Batho ka noši ba ka se sa dumelelwa go dira diphošollo go IRP5 e tladitšwego sa ruri ge ba dira dipušetšo.
Moo tshedimošo e fošagetšego, bašomi ba tla swanela ke go boela go mongmošomo yo a swanetšego go dira diphošollo go IRP5 gomme e romelwe gape go SARS. Tshepetšo ye e ka tšea nako gomme e ka thatafaletša bašomi go faela ka nako
Bengmešomo ba kgatha tema e bohlokwa kudu sedikong sa motšhelo wa letseno seo se thomago ka 18 Aprele ka thomelo ya dipoelanyo tša dipuku tša ngwaga. Re holofela go tirišano ya gago ya go romela di ITR12 ka morago mo ngwageng ntle le ditšhitišo go bohle ba ba amegago. Na o hloka thušo? Letšetša SARS Contact Centre go 0800 00 7277.
- 20 Jananaware 2016 - Phatlalatšo ya 2017 BRS ya PAYE ya poelanyo ya dipuku tša Mongmošomo:
Motšhelo wa Mošomi o šupetša go motšhelo wo o swanetšego go gogwa ke mongmošomo go moputso wa mošomi wo o lefetšwego. Tshepetšo ya go goga goba go se goge motšhelo go moputso wa mošomi e bitšwa Lefela Ka ge o Gola (PAYE).
Mongmošomo yoo a merero ya
PAYE le/goba Lebi ya Tšwetšopele ya Mabokgoni (SDL), o swanetše go ngwadiša le SARS bakeng sa tefelo ya dikabelo tša Tšhelete ya Inšorense ya go Felelwa ke mošomo (UIF) go SARS.
Na ke ya mang?
Na e swanetše go lefelwa bjang gape neng?
E swanetše go lefelwa mo matšatšing a šupa mafelelong a kgwedi yeo kgogelo e dirilwego. Ge eba letšatši la mafelelo la tefelo le wela letšatšing la maikhutšo a bohle la setšhaba goba mafelelong a beke, tefelo e swanetše go dirwa ka letšatši la kgwebo pele ka letšatši la maikhutšo a bohle la setšhaba goba mafelelong a beke.
Mehuta e latelago ya tefelo e a hwetšagala (go tloga ka 1 Aprele 2016):
- eFiling
- Ditefelo tša elektroniki ka inthanete (EFT)
- Ditefelo ka pankeng: Ditefelo ka moka di ka dirwa pankeng enngwe le enngwe ya ABSA, Albaraka Bank Limited, Bank of Athens, Capitec, FNB, Habib Bank Zurich (HBZ), HSBC, Nedbank, Mercantile goba go lekala la Standard Bank.
- Diforomo tša go tlatšwa ka matsogo tša ditefelo ga di sa dumelelwa ke SARS. Ditšheke tša go poswa / romelwa go SARS di tlo bušetšwa morago go moreki.
Lemoga: Lemoga gore diphetogo tše ga di akaretše metšhelo ya Ditšwantle.
Lemoga:
Bengmešomo bao ba lefelago, goba bao ba kgonago go lefela Motšhelo wa Bašomi wa go feta R10 million ka nako enngwe le enngwe ya dikgwedi tše 12, ba swanetše go romela taodišo ya Motšhelo wa Moreki le go dira ditefelo ka mokgwa wa elektroniki.


text:
Baithaopi ba Fetola Lefelo Kua Tuxedo
Ke kotara go ya go iri ya bošupa mesong mo Tuxedo, New York. Leratadima ke le letalalerata gomme lehlwa le lesesane le apešitše letsha leo le lego ka thoko ga moago wa mabato a mane woo masogana le dikgarebe ba tsenago go wona. Ba apere diaparo le dieta tša mošomo gomme ba tlogile dihoteleng tša lefelong leo le mafelong a mangwe a bodulo mesong ye le dikarolong tše dingwe tša naga—Patterson, Wallkill gotee le Brooklyn tšeo di lego bokgole bja dikhilomithara tše e ka bago tše 80.
Lega go le bjalo, pele ga ge letšatši le le ka fihla, batho ba bantši ba ile ba tloga dikarolong ka moka tša United States le mafelong a mangwe a kgole. Ba ithaopetše go tlo šoma mo—ba bangwe beke, ba bangwe ka dibeke tše tshela gomme ba bangwe tše mmalwa. Ba ipateletše go tla mo e bile ga ba patelwe ge ba phetha mošomo wo. Lega go le bjalo, ba thabetše go ba mo.
Ga bjale go na le baithaopi ba 120, le ge palo yeo e sa dutše e tla oketšega dikgweding tše di sa tlago. Ba tsena phapošing ya go jela ba dula tafoleng yeo go lekanago batho ba lesome. Ba bantši ba rata go nwa kofi ge go dutše go kwagala monkgo wa di-bacon o etšwa ka khitšhing. Ge e re iri ya bošupa godimo ga hlogo, dithelebišene di a tšhungwa gomme gwa thongwa go ahlaahlwa temana ya Beibele. Ka morago ga metsotso e 15 bašomi ba ka khitšhing ba thoma go tliša dijo. Ba tliša borotho, mae, bacon le motepa wa oats. Dijo ke maphaaphaa.
Ka morago ga dijo go tswalelwa ka thapelo ke moka gwa iwa mošomong. Bao ba šomago go aga ba boledišana ba thabile ge ba dutše ba apara dikefa tše di tiilego tša mošomo, digalase tša go šoma, seaparo sa ka godimo sa mmala wa go taga le lepanta la go tlemelela ditlabakelo tša bona tša mošomo.
Mošomo wo o dirwago moo ke go fetola meago yeo peleng e bego e le ya International Paper Company mo Tuxedo go e dira lefelo la go boloka ditlabakelo tša go aga ntlokgolo ya Dihlatse tša Jehofa yeo e tlago go agwa dikhilomithara tše sego kae go tšwa toropong ya Warwick. Meago yeo e šetšego e le gona e fetošwa mafelo a bodulo le diofisi gotee le mafelo ao go tlago go dirwa mešomo ya diatla le moo go bolokwago dilo. Ka Labobedi la March 12, 2013, komiti ya dipolane e ile ya dumelelana le kamoo Dihlatse di tlago go diriša lefelo la tšona mo Tuxedo.
Baithaopi ba amogetšwe bjang ge ba fihla mafelong ao ba tlago go dula go ona la mathomo? William yo a tšwago New Jersey o re: “Ge o fihla, bana babo rena bao ba lego bogorogelong bja baeng ba go botša dilo tšeo o swanetšego go di tseba—ka phapoši ya gago, kamoo o ka tlwaelanago le lefelo le go diriša dinotlelo. Batho ka moka ba a go thuša. Ge o fihla Tuxedo ka morago ga go ja dijo tša mesong, o gahlana le motho yoo a tlago go go hlahla mošomong le go go hlalosetša seo o tlago go se dira.”
Go bjang go hlankela mo? Yajaira le monna wa gagwe ba tšwa Puerto Rico gomme ba thuša ka go aroganya diphapoši tša meago. Yajaira o re: “Re tsoga ka bo 4:30 mesong, ra hlwekiša phapoši yeo re dulago go yona, ra nwa kofi gomme ra yo namela pese ya go ya mošomong. Ge letšatši le dikela re kwa re lapile eupša ga re kgaotše go sega. Batho ka moka ba tloga ba thabile kudu.”
Meago ya Warwick e dikaneditšwe ke lešoka. Zach le mosadi wa gagwe Beth ba tšwa Minnesota, ba thuša ka go lokiša setsha sa Warwick. Ge ba be ba botšišwa gore ke ka baka la’ng ba tlile mo, Beth o re: “Re dumela gore ga gona morero o mokaone bophelong ntle le go hlankela Jehofa. Re be re nyaka go diriša bokgoni bja rena tirelong ya gagwe.”


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Bagalatia 5:1-26
5 Kriste o re lokolletše tokologo e bjalo.+ Ka gona emang le tiile+ gomme le se ke la itumelela go tlemelelwa gape jokong ya bokgoba.+2 Bonang! Nna Paulo ke le botša gore ge e ba le bolla,+ gona Kriste a ka se le hole ka selo.3 Godimo ga moo, ke boela ke hlatsela motho yo mongwe le yo mongwe yo a bollago gore o tlamegile go phetha Molao ka moka.+4 Go sa šetšwe gore le bomang, le arogane le Kriste ge le leka gore go bolelwe gore le lokile ka molao;+ le tlogile bothong bja gagwe bjo bogolo.+5 Ge e le rena ka moya re letetše toko e holofetšwego ka go fagahla yeo e tšweletšwago ke tumelo.+6 Gobane bao ba lego boteeng le Kriste Jesu go bolla le ge e le go se bolle+ ga go na mohola go bona, eupša tumelo+ yeo e šomago ka lerato+ e na le mohola.7 Le be le kitima gabotse therešong.+ Le paledišitšwe ke mang go tšwela pele le ekwa therešo?+8 Mohuta wo wa tutuetšo ga o tšwe go Yo a le bitšago.+9 Komelo e nyenyane e bediša hlama ka moka.+10 Ke kgodišegile+ gore lena bao le lego boteeng+ le Morena le ka se nagane ka tsela e nngwe; fela yo a le tshwenyago+ o tla hwetša kahlolo yeo e mo lebanego,+ go sa šetšwe gore ke mang.11 Ge e le nna bana bešo, ge e ba ke sa dutše ke bolela ka lebollo, gona ke ka baka la’ng ke sa dutše ke hlomerwe? Ka gona kgopišo+ ya kota ya tlhokofatšo+ e fedišitšwe.+12 Ke duma eka batho bao ba lekago go le ferekanya+ ba ka itira baopafatšwa.+13 Le bileditšwe tokologo+ bana bešo; fela le se ke la diriša tokologo ye e le sebaka sa go phethagatša dikganyogo tša nama,+ eupša hlankelanang ka lerato.+14 Gobane Molao ka moka o akareditšwe+ ka taelo e tee e rego: “O rate wa geno ka mokgwa wo o ithatago ka wona.”+15 Lega go le bjalo, ge e ba le dutše le lomana gomme le jana,+ šetšang gore le se ke la fedišana.+16 Eupša ke re: Tšwelang pele le sepela ka moya+ gomme le ka se ke la phetha kganyogo ya nama le gatee.+17 Gobane nama e ganetšana le moya+ kganyogong ya yona gomme moya o ganetšana le nama; tšona tše di a lwantšhana e le gore le se dire tšona dilo tše le nyakago go di dira.+18 Go feta moo, ge e ba le išwa ke moya,+ ga le tlase ga molao.+19 Bjale mediro ya nama e pepeneneng,+ yona ke bootswa,+ go se hlweke, boitshwaro bjo bo hlephilego,+20 borapedi bja medimo ya diswantšho, go dirišana le meoya e mebe,+ bonaba, tshele, lehufa, go tlalelana ka bogale, diphenkgišano, dikarogano, dihlotswana tša bokgelogi,21 mona, botagwa,+ menyanya ya mašata le dilo tša go swana le tše. Ke le lemoša e sa le pele ka dilo tše, go etša ge ke ile ka le lemoša e sa le pele, gore bao ba tlwaelago go dira+ dilo tše bjalo ba ka se je bohwa bja Mmušo wa Modimo.+22 Ka lehlakoreng le lengwe, dika tšeo di enywago+ ke moya ke lerato, lethabo, khutšo, go se fele pelo, botho, toko,+ tumelo,23 boleta le boitshwaro.+ Ga go na molao o ganetšanago le dilo tše bjalo.+24 Godimo ga moo, bao e lego ba Kriste Jesu ba kokotetše nama koteng gotee le ditumo le dikganyogo tša yona.+25 Ge e ba re phela ka moya, gona anke re tšweleng pele re sepela ka thulaganyo gape le ka moya.+26 Anke re se beng ba ikgopolago, re tsošetšana phenkgišano+ e bile re jelana mona.+


text:
PUKWANA YA SEBOKA SA BOPHELO LE BODIREDI BJA BOKRISTE August 2017
Dithero tša Mohlala
Thero ya mohlala ya makasine wa Phafoga! le ya go ruta batho therešo ya mabapi le gore ke ka baka la eng Modimo a bopile batho. Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Jehofa o Ile a Putsa Setšhaba Seo se Bego se sa mo Hlankele
Jehofa o ile a putsa Bababilona ka morago ga gore ba dikanetše Tiro ka mengwaga e 13. O bontšha bjang gore o leboga modiro wa rena le boikgafo bja rena?
BOPHELO BJA BOKRISTE
Eba le Dika Tšeo Modimo a di Ratago—Boikokobetšo
Ke ka baka la’ng go ba le boikokobetšo go le bohlokwa? Re ka bo bontšha bjang? Mohlala wa Jesu le thapelo di ka re thuša bjang gore re be le boikokobetšo?
MAHUMO AO A LEGO KA LENTŠUNG LA MODIMO
Mohlapetši o be a na le Boikarabelo bjo Bogolo
Mohlapetši o be a e na le boikarabelo bja go lemoša motse ka kotsi yeo e tlago. Jehofa o be a e ra go re’ng ge a be a kgetha Hesekiele gore e be mohlapetši wa seswantšhetšo wa Isiraele?
BOPHELO BJA BOKRISTE
Eba le Dika Tšeo Modimo a di Ratago—Sebete
Ke ka baka la’ng re sa swanela go boifa batho? Go naganišiša, go rapela le go bota Jehofa go re thuša bjang gore re be le sebete?
MAHUMO AO A LEGO KA LENTŠUNG LA MODIMO
Gogo wa Magogo o Kgauswi le go Fedišwa
Beibele e re botša ka ditiragalo tšeo di tlago go direga pele Gogo wa Magogo a ka fedišwa, le ka morago ga ge a fedišitšwe.
BOPHELO BJA BOKRISTE
Eba le Dika Tšeo Modimo a di Ratago—Tumelo
Go swana le Aborahama, re swanetše go bontšha gore re na le tumelo go Jehofa Modimo le ge go le thata go dira bjalo. Re ka itlwaetša bjang go ba le tumelo e tiilego le go botega?
MAHUMO AO A LEGO KA LENTŠUNG LA MODIMO
Pono ya Hesekiele ya Mabapi le Tempele le Kamoo e re Kgomago ka Gona
Pono ya Hesekiele ya tempele e re gopotša gore Jehofa o tšeela borapedi bja therešo godimo. Pono ye e ka re tutuetša bjang?
BOPHELO BJA BOKRISTE
Nka tla ka Tšea Neng Gape Bobulamadibogo bja go Thuša?
Tsela e nngwe e botse ya go nea Modimo sehlabelo sa tumišo ke ka go tšea bobulamadibogo bja go thuša. Na o ka se oketše tirelo ya gago ka tsela ye?


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jobo 9:1-35
9 Jobo a araba a re:2 “Ka kgonthe ke a tseba gore go bjalo.Eupša motho wa nama le madi a ka hloka molato bjang ge a le tshekong le Modimo?+3 Ge e ba Modimo a ka kgahlwa ke go phenkgišana le yena,+A ka se kgone go mo araba le e tee ya dipotšišo tše sekete (1 000).4 O na le pelo e bohlale e bile ke yo matla kudu.+Ke mang a ka mo ngangabalelago gomme a se gobale?+5 O šuthiša dithaba,+ moo batho ba sa tsebego le go tseba ka tšona,Yena yo a di phekgotšego a galefile.+6 O šišinya lefase lefelong la lona,Moo e bilego dikokwane+ tša lona di thothomelago.7 O botša letšatši gore le se ediše,Dinaledi a di khupetša,+8 Yena o katološa magodimo,+A ba a gatakela maphoto a magolo a lewatleng;+9 O dira sehlopha sa dinaledi seo se bitšwago Ashe, le sehlopha sa dinaledi seo se bitšwago Kesile,+Le sehlopha sa dinaledi seo se bitšwago Kima le diphapoši tša ka gare tša ka Borwa;*10 O dira dilo tše kgolo tšeo di sa latišišegego,+Le dilo tše makatšago tše di sa balegego.+11 Bona! O feta hleng ga ka fela ka se mmone,A fetela pele gomme ka se mo lemoge.+12 Bona! O a ubula. Ke mang a ka mo ganetšago?Ke mang a ka rego go yena: ‘O dira’ng?’+13 Modimo a ka se gomiše bogale bja gagwe;+Bao ba thušago bahlasedi ba tla wela dinaong tša gagwe ba tšhogile.+14 Go tla ba bjalo gakaakang ka nna ge e ba nka mo araba!Ke tla kgetha mantšu ao ke a bolelago le yena,+15 Yena yoo ke bego nka se mo arabe, le ge e ba ke be ke nepile.+Ge ke seka le yena ke be ke tla mo kgopela kgaugelo.+16 Ge e ba ke be nka mmitša, na o be a ka nkaraba?+Ga ke kgolwe gore o be a ka theetša lentšu la ka;17 Yo a nkeketago ka ledimoLe yo a nntšhago dintho tše dintši ka ntle le lebaka.+18 A ka se ntumelele go hema moya o hlwekilego,+Gobane o ntlopelela ka dilo tše di galakago.19 Ge e ba go na le motho yo matla, gona motho yoo ke yena;+Le gona ge e ba go na le motho yo matla go tša toka, gona anke ke bitšwe!20 Ge e ba ke be ke nepile, molomo wo wa ka o be o tla bolela gore ke yo kgopo;Ge e ba ke be ke se na bosodi, gona yena o be a tla bolela gore ke na le molato.21 Ge nka be ke se na bosodi, ke be nka se tsebe moya wa ka;Ke be ke tla gana bophelo bja ka.22 Go na le selo setee. Ke ka baka leo ke rego,‘Yo a se nago bosodi gotee le yo kgopo, o a ba fediša.’+23 Ge e ba lefula le le kitimago le ka baka lehu ka tšhoganetšo,O tla kwera go itlhoboga ga bao ba se nago molato.24 Lefase lona le gafetšwe seatleng sa yo kgopo;+Difahlego tša baahlodi ba lona o a di khupetša.Ge e ba e se yena, gona ke mang?25 Le matšatši a ka a na le lebelo go feta mokitimi;+A tšhabile, a ka se bone tše botse.26 A fetetše pele go swana le dikepe tša mahlaka,Go etša ntšhu yeo e yago pele le morago ka lebelo e nyaka sa go ja.+27 Ge nkabe ke itše: ‘Anke ke lebale matshwenyego a ka,+Anke ke ediše sefahlego+ gomme ke phuthologe,’28 Ke tšhaba mahloko a ka ka moka;+Ke a tseba gore o ka se mpone ke le yo a se nago molato.29 Nna ke fetoga yo kgopo.Ke re’ng ke itapišetša lefeela?+30 Ge e ba ke hlapile ka meetse a kapoko,Ka hlwekiša diatla tša ka ka sesepe,+31 Gona o be o tla ntahlela ka moleteng,Ka hlaswa ke diaparo tša ka.32 Gobane ga se motho+ go swana le nna moo nka mo arabago,Moo re ka išanago tshekong.33 Ga go motho yo a ka re ahlolelago,+Yo a ka bago moahlodi wa rena ka bobedi.34 Anke a tloše kgati ya gagwe go nna,+Go boifiša ga gagwe anke go se ntšhoše.35 Anke ke bolele gomme ke se ke ka mo tšhaba,Gobane ga ke tšhabe go bolela le yena.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Kutollo 20:1-15
20 Ka bona morongwa a theoga legodimong a swere senotlelo sa sekoti+ le ketane e kgolo seatleng sa gagwe.2 A swara drakone+ noga ya kgale,+ yeo e lego Diabolo+ le Sathane,+ a e tlema ka nywaga e sekete (1 000).3 A e lahlela sekoting+ a se tswalela gomme a bea seka godimo ga sona, gore e se ke ya hlwa e timetša ditšhaba go fihla ge nywaga e sekete (1 000) e fedile. Ka morago ga dilo tše ka moka e swanetše go lokollwa lebakanyana.+4 Ka bona didulo tša bogoši+ gomme bao ba dutšego go tšona ba newa matla a go ahlola.+ Ee, ka bona meoya ya bao ba bolailwego* ka baka la bohlatse bjo ba bo neilego ka Jesu le ka baka la go bolela ka Modimo. Ga se ba ka ba rapela sebata+ le ge e le seswantšho sa sona,+ bao ba sa kago ba amogela leswao diphatleng tša bona le diatleng tša bona.+ Ba phela gomme ba buša e le dikgoši+ le Kriste ka nywaga e sekete (1 000).5 (Bahu ba bangwe ka moka+ ga se ba ka ba phela go fihla ge nywaga e sekete (1 000) e fedile.)+ Ye ke tsogo ya pele.+6 Yo a thabago+ le yo e bilego e le yo mokgethwa+ ke mang le mang yo a nago le kabelo tsogong ya pele; lehu la bobedi+ ga le na matla+ go bona, eupša e tla ba baperisita+ ba Modimo le ba Kriste gomme ba tla buša le yena e le dikgoši ka nywaga e sekete (1 000).+7 Bjale gateetee ge nywaga e sekete (1 000) e fedile, Sathane o tla lokollwa kgolegong ya gagwe,8 o tla tšwela go timetša ditšhaba tšeo di lego dikhutlong tše nne tša lefase, Gogo le Magogo, go di rapela ntweng. Palo ya bona e etša lešabašaba la lewatle.+9 Ba tšwela lefaseng ka bophara gomme ba dikanetša mešaša ya bakgethwa+ le motse wo o rategago.+ Eupša mollo wa theoga legodimong wa ba tšhuma.+10 Diabolo+ yo a bego a ba timetša a lahlelwa letsheng la mollo le sebabole, moo sebata+ gotee le moporofeta wa maaka ba bego ba šetše ba le gona;+ ba tla hlokofatšwa* mosegare le bošego go iša mehleng ya neng le neng.11 Ka bona sedulo sa bogoši se segolo se sešweu le yo a dutšego go sona.+ Lefase le legodimo tša tšhaba pele ga gagwe,+ gwa se be le bodulo bjo bo hwetšwago bakeng sa tšona.12 Ka bona bahu ba bagolo le ba banyenyane+ ba eme pele ga sedulo sa bogoši gomme mangwalo a go phuthwa a bulwa. Eupša lengwalo le lengwe la go phuthwa la bulwa; ke lengwalo la go phuthwa la bophelo.+ Bahu ba ahlolwa ka dilo tšeo di ngwadilwego mangwalong a go phuthwa go ya ka ditiro tša bona.+13 Lewatle la ntšha bahu ba lego go lona, lehu le Bodulabahu* tša ntšha bahu+ ba lego go tšona, gomme yo mongwe le yo mongwe wa bona a ahlolwa go ya ka mediro ya gagwe.+14 Lehu+ le Bodulabahu* tša lahlelwa letsheng la mollo. Se se swantšhetša lehu la bobedi,+ letsha la mollo.+15 Go feta moo, mang le mang yo a sa hwetšwago a ngwadilwe pukung ya bophelo+ a lahlelwa letsheng la mollo.+


text:
TABA YA LETLAKALA LA KA NTLE
Dilo Tšeo di Tlišago Lethabo Bophelong
“Ke tla thaba ge nka tsena lenyalong gomme ka ba le bana.”
“Ke tla thaba ge nka ba le motse wa ka.”
“Ke tla thaba ge nka hwetša mošomo wo ke o nyakago.”
“Ke tla thaba ge . . . ”
NA O kile wa ikwa ka tsela yeo? Na o ile wa tšwela pele o thabile ka morago ga go fihlelela pakane ya gago goba selo seo o bego o se kganyoga? Goba na lethabo la gago le ile la fela? Ke therešo gore go fihlelela pakane e itšego goba go hwetša selo seo re bego re se kganyoga go ka re thabiša, eupša lethabo leo e ka ba la nakwana. Lethabo leo le swarelelago ga se la ithekga feela ka dilo tšeo di fihlelelwago. Go e na le moo, go swana le go phela gabotse mmeleng, lethabo la kgonthe le tlišwa ke dilo tše di fapafapanego.
Batho ga ba swane. Seo se go thabišago se ka no se thabiše motho yo mongwe. Go oketša moo, ge re dutše re gola re a fetoga. Eupša go hweditšwe gore go na le dilo tše dingwe tšeo gantši di sepedišanago le lethabo. Ka mohlala, lethabo la kgonthe le tlišwa ke go kgotsofala, go se be le mona, go rata ba bangwe le go ba le kgotlelelo. Anke re bone mabaka.
1. KGOTSOFALA
Morutwana yo bohlale yo a ithutilego ka bophelo bja motho o itše: ‘Tšhelete e a šireletša.’ Eupša o ngwadile le gore: “Morati wa silifera a ka se kgotsofatšwe ke silifera, le yo mongwe le yo mongwe yo a ratago lehumo a ka se kgotsofatšwe ke tšeo di mmoelago. Tše le tšona ke lefeela.” (Mmoledi 5:10; 7:12) Ntlha ya gagwe ke efe? Le ge go nyakega tšhelete gore re phele, re swanetše go phema go ba le megabaru, ka ge re ka se kgotsofale! Mongwadi, e lego Kgoši Solomone wa Isiraele ya bogologolo o bone ka bophelo bja gagwe ge e ba mahumo le bophelo bja manobonobo di kgona go tlišetša motho lethabo la kgonthe. O ngwadile gore: “Tšohle tšeo mahlo a ka a bego a di duma, ga se ka a tima tšona. Ga se ka tima pelo ya ka lethabo la mohuta le ge e le ofe.”—Mmoledi 1:13; 2:10.
Ka morago ga gore a kgoboketše mahumo a mantši, Solomone o ile a aga dintlo tše dikgolo, dirapa tše dibotse le matamo a ba a ikhweletša bahlanka ba bantši. O be a hwetša selo le ge e le sefe seo a se nyakago. Solomone o ithutile’ng? Dilo tšeo a bego a na le tšona di ile tša mo thabiša, eupša ka nakwana. O re: “Ka hwetša tšohle e le lefeela . . . gomme go be go se seo se holago.” O ile a ba a hloya bophelo! (Mmoledi 2:11, 17, 18) Ee, Solomone o ithutile gore bophelo bja boithati bo feleletša ka maikwelo a go hloka mohola le go se kgotsofale. *
Na dithuto tša mehleng yeno di dumelelana le bohlale bjoo bja bogologolo? Sehlogo seo se gatišitšwego ka pukung ya Journal of Happiness Studies se boletše gore, “ka morago ga gore o hwetše dinyakwa tša motheo, go ba le tšhelete e oketšegilego ga go go tlišetše lethabo.” Ge e le gabotse, dinyakišišo di hweditše gore go kgoboketša dilo tše di bonagalago, mola o lahlegelwa ke ditekanyetšo tša boitshwaro le tša moya, go ka dira gore o se ke wa thaba.
MOLAO WA MOTHEO WA BEIBELE: “Tsela ya lena ya bophelo a e se be ya go rata tšhelete, ge le dutše le kgotsofetše ka dilo tše di lego gona.”—Baheberu 13:5.
2. O SE BE LE MONA
Mona o hlaloswa e le “go kwa bohloko goba go galefela motho yo mongwe ka baka la katlego ya gagwe, go akaretša le kganyogo ya go hwetša katlego e swanago.” Go etša bolwetši bjo kotsi, mona o ka senyetša motho bophelo le go mo amoga lethabo. Mona o ka bakwa ke’ng? Re ka lemoga bjang seka se? Le gona re ka se lwantšha bjang?
Encyclopedia of Social Psychology e bontšha gore gantši batho ba hufegela bao ba lekanago le bona, mohlomongwe dithaka tša bona, bao ba nago le bokgoni goba setlogo se se swanago. Ka mohlala, morekiši a ka no se hufegele sebapadi se se tumilego sa difilimi. Eupša a ka hufegela morekišigotee le yena yo a atlegilego kutšwanyana.
Ka mohlala: Matona a mangwe a Peresia ya bogologolo a ile a se hufegele kgoši eupša a hufegela letona leo a bego a šoma le lona leo le hlalefilego e lego Daniele. E le ge a bontšha kamoo a bego a sa thaba ka gona, a ile a lakana go bolaya Daniele! Eupša leano leo le ile la folotša. (Daniele 6:1-24) Saeklopedia yeo go boletšwego ka yona ka mo godimo e bontšhitše gore: “Go bohlokwa go lemoga gore mona o dira gore o nyake go gobatša ba bangwe. Bonaba bjo bo hlalosa lebaka leo mona o tswalanago le dipego tše dintši tša histori tša bogale.” *
Mona o ka dira gore motho a se sa thabela dilo tše dibotse bophelong
O ka lemoga bjang gore o na le mona? Ipotšiše: ‘Na ke a thaba ge thaka ya ka e atlega goba ke a nyama? Na ke a nyama goba ke a thaba ge moratho wa ka, morutwanagotee yo a nago le bokgoni goba mošomigotee a palelwa ka tsela e itšego?’ Ge e ba dikarabo tša gago e le “ke a nyama” le “ke a thaba,” gona o ka ba o hlagolela go ba le mona. (Genesi 26:12-14) Encyclopedia of Social Psychology e re, “Mona o ka dira gore motho a se sa thabela dilo tše dibotse bophelong gomme a se sa hlwa a leboga dimpho tše dintši tša bophelo. . . . Mekgwa e bjalo ga e dire gore motho a thabe.”
Re lwantšha mona ka go hlagolela boikokobetšo bja kgonthe le boipoetšo, e lego dilo tšeo di dirago gore re amogele le go tšeela godimo bokgoni le dika tše dibotse tša ba bangwe. Beibele e re: “Le se dire selo ka tshele goba ka go ikgopola, eupša ka boikokobetšo le tšee gore ba bangwe ba le feta ka bogolo.”—Bafilipi 2:3.
MOLAO WA MOTHEO WA BEIBELE: “Anke re se beng ba ikgopolago, re tsošetšana phenkgišano e bile re jelana mona.”—Bagalatia 5:26.
3. HLAGOLELA GO RATA BATHO
Puku ya Social Psychology e re: “Tsela yeo batho ba ikwago ka yona ka ditswalano tša bona ke selo se segolo seo se dirago gore ba kgotsofalele bophelo go feta mošomo wa bona, mogolo, baagišani goba gaešita le go phela ga bona gabotse mmeleng.” Ka mantšu a bonolo, e le gore batho ba thabe e le ka kgonthe, ba swanetše go bontšha le go bontšhwa lerato. Mongwadi yo mongwe wa Beibele o itše: “Ge e ba . . . ke se na lerato, gona ga ke selo.”—1 Bakorinthe 13:2.
O sa na le nako ya go hlagolela lerato. Ka mohlala, Vanessa o be a na le tate yo a bego a mo goboša le yo a bego a lemaletše bjala. Ge a be a na le nywaga e 14, o ile a tšhaba ka gae gomme a yo dula mafelong a tlhokomelo ya kgodišo ya bana, gaešita le go dula lefelong le lebe moo a gopolago gore o ile a lopa Modimo gore a mo thuše. Ke moka, mohlomongwe e le ge go arabja dithapelo tša gagwe, o ile a yo dula le lapa leo le bego le phela ka molao wa motheo wa Beibele o rego “lerato ga le fele pelo e bile le botho.” (1 Bakorinthe 13:4) Tikologo yeo a bego a phela go yona gotee le seo a bego a ithuta sona ka Beibeleng, di thušitše Vanessa gore a fole maikwelong le go hlaphogelwa monaganong. O re: “Sekolong, dimaraka tša ka di ile tša tloga go di D le di F ke moka tša hlatlogela go di A le di B.”
Vanessa o sa na le mabadi a maikwelo. Lega go le bjalo, ga bjale o lenyalong le le thabilego e bile ke mma wa barwedi ba babedi.
MOLAO WA MOTHEO WA BEIBELE: “Aparang lerato gobane ke setlemo se se phethagetšego sa botee.”—Bakolose 3:14.
4. EBA LE KGOTLELELO
Ke mang yo a se nago mathata bophelong? Go etša ge Beibele e bolela, go na le “nako ya go lla” le “nako ya go golola.” (Mmoledi 3:4) Kgotlelelo e re thuša go ba le pono e botse go sa šetšwe mathata. Ela hloko Carol le Mildred.
Carol o na le bolwetši bjo bo golofatšago lerapo la mokokotlo, bolwetši bja swikiri, bolwetši bja go thibana ge o robetše le bolwetši bja go senyega ga karolo ye e dikologilego thaka ya leihlo bjoo bo foufaditšego leihlo la gagwe la ka go le letshadi. Lega go le bjalo, o re: “Ke leka gore ke se ke ka nyama ka nako e telele. Ke ipha nako ya go ‘ikwela bohloko.’ Eupša ka morago ke kgaotša go nagana ka nna gomme ka leboga Modimo ka seo ke kgonago go itirela sona le go se direla batho ba bangwe.”
Mildred le yena o na le malwetši a mmalwa, go akaretša bolwetši bja marapo, kankere ya matswele le bolwetši bja swikiri. Eupša go swana le Carol, o leka gore a se šetše kudu mathata a gagwe. O ngwadile gore: “Ke ithutile go rata batho ba bangwe le go homotša ba bangwe malwetšing a bona, e lego seo le nna se nthušago. Ge e le gabotse, ke lemogile gore ge ke homotša ba bangwe, ga ke tshwenyege ka nna.”
Le ge basadi ba ba babedi ba kganyoga go hwetša tlhokomelo e botse ya tša kalafo, ba šetša kudu tsela yeo ba dirišago nako ya bona go e na le go šetša malwetši a bona. Ka baka la seo, ba hwetša lethabo leo go sego yo a ka ba amogago lona. Go oketša moo, ba ratwa kudu ke ba bangwe e bile ba na le tutuetšo e botse go bao ba lebeletšanego le diteko tše di fapafapanego.
MOLAO WA MOTHEO WA BEIBELE: “Go thaba motho yo a tšwelago pele go kgotlelela moleko, gobane ge a amogelwa o tla hwetša mphapahlogo wa bophelo.”—Jakobo 1:12.
Ge bo dirišwa, bohlale bja Beibele ke “sehlare sa bophelo go bao ba bo swerego gomme bao ba bo kgomarelago ba tla tšewa e le bao ba thabilego.” (Diema 3:13-18) Ke ka baka la’ng o sa ikhweletše therešo ya seo ka go diriša bohlale bjo bo ngwadilwego ka Beibeleng? Go ba gona, Mongwadi wa puku ye e kgethwa, yoo gape a bitšwago “Modimo yo a thabilego,” o nyaka gore le wena o thabe.—1 Timotheo 1:11.
^ ser. 11 Pego ya bophelo bja Solomone e hwetšwa go Mmoledi 2:1-11.
^ ser. 17 Pego e di fetago tšohle ya histori e be e le ya Jesu Kriste. Mareka 15:10 e re “baperisita ba bagolo . . . ka baka la mona” ba ile ba gafela Jesu polao.


text:
Babadi ba Rena ba a Botšiša . . .
Na Modimo o Dula Lefelong Letee?
Madumedi a fapafapanego a hlalosa Modimo e le mobagohle, e lego lentšu leo le šišinyago gore Modimo o dula mafelong ka moka ka nako e tee. Ka mohlala, New Catholic Encyclopedia e bolela ka Modimo e le “yo a lego gona mafelong ka moka le dilong tšohle tšeo di lego gona.” Ka mo go swanago, John Wesley, e lego mothomi wa Kereke ya Methodist, o ngwadile thero e nago le sehlogo se se rego “Mabapi le go ba Gohle ga Modimo” yeo go yona a boletšego gore “ga go na lefelo le ge e le lefe, e ka ba tlholong goba ka kua ga yona, leo Modimo a sego go lona.”
Ke’ng seo Beibele e se rutago? Na Modimo ke mobagohle, yo a lego gona mafelong ka moka a legodimong, a lefaseng gaešita le ka gare ga batho ka nako e tee?
Ge e le gabotse, Beibele e bolela ka Modimo a ena le lefelo le le kgethegilego la bodulo—e lego magodimo. E bega thapelo ya Kgoši Solomone yeo go yona a ilego a rapela Modimo ka gore: “Anke wena o theetše o le magodimong, o le lefelong la gago le le tsepamego la bodulo.” (1 Dikgoši 8:43) Ge a be a ruta barutiwa ba gagwe go rapela, Jesu Kriste o ile a ba botša gore ba lebiše dithapelo tša bona go “Tatago rena wa magodimong.” (Mateo 6:9) Beibele e bolela gore ka morago ga tsogo ya gagwe, Kriste o ile a tsena “legodimong gore bjale a bonagale pele ga Modimo.”—Baheberu 9:24.
Ditemana tše di bontšha ka go lebanya gore Jehofa Modimo o dula legodimong feela, e sego lefelong le lengwe le le lengwe. Ge e le gabotse, ‘magodimo’ ao go boletšwego ka wona ditemaneng tše ga a šupe lefaufau leo le dikologilego lefase goba sebakabaka. Magodimo a bonagalago a ka se kgone go lekana Mmopi wa legohle. (1 Dikgoši 8:27) Beibele e re botša gore “Modimo ke Moya.” (Johane 4:24) O dula magodimong a moya, e lego lefelo leo e sego karolo ya legohle leo le bonagalago.—1 Bakorinthe 15:44.
Lega go le bjalo, go thwe’ng ka ditemana tša Beibele tšeo go bonagalago di šišinya gore Modimo o dula gohle? Ka mohlala, bjalo ka ge go begilwe go Psalme 139:7-10, Dafida o boletše mabapi le Modimo gore: “Nka ya kae kgole le moya wa gago? Nka tšhabela kae kgole le sefahlego sa gago? Ge e ba nka rotogela legodimong, o tla ba o le moo; le ge nka ala bolao bja ka Bodulabahu, le gona moo o tla ba gona. Le ge nka fofa ka maphego a masa, gore ke yo dula kgolekgole lewatleng, le gona moo seatla sa gago se tla ntlhahla.” Na ditemana tše di bontšha gore ge e le gabotse Modimo ke mobagohle, yo a dulago mafelong ka moka ao go boletšwego ka ona?
Ela hloko gore Dafida o thomile ka go botšiša gore: “Nka ya kae kgole le moya wa gago?” * A diriša moya wa gagwe o mokgethwa, Modimo o kgona go bona selo le ge e le sefe le go diriša matla a gagwe lefelong le lengwe le le lengwe, ntle le gore a ye moo ka boyena goba gore a dule moo. Ka mohlala: Nywageng ya morago bjale borathutamahlale ba be ba dutše ba kgona go hlahloba mobu wo o lego polaneteng ya Mars, yeo e lego dikhilomithara tše dimilione go tloga Lefaseng. Bjang? Ba be ba sa ye moo ka bobona, eupša ba be ba hlahloba diswantšho tšeo di nago le dintlha ka botlalo le tsebišo e nngwe yeo e rometšwego Lefaseng go dirišwa didirišwa tša go romela melaetša go tšwa sebakabakeng tšeo di rometšwego polaneteng ya Mars.
Ka mo go swanago, ga go nyakege gore Jehofa Modimo a be lefelong le lengwe le le lengwe, goba gore a be gohle, e le gore a tsebe seo se diregago khutlong e nngwe le e nngwe ya legohle. Lentšu la Modimo le re: “Ga go na sebopiwa se se utamego mahlong a gagwe.” (Baheberu 4:13) Ee, matla a šomago a Jehofa, goba moya o mokgethwa, a ka fihla gohle, a mo dumelela go bona dilo ka moka le go phethagatša morero wa gagwe a dutše lefelong letee, e lego “lefelong la [gagwe] le lekgethwa” kua magodimong.—Doiteronomio 26:15.
^ ser. 8 Lentšu la Seheberu leo mo le fetoletšwego e le “moya” le šupa go matla a šomago a Modimo, e lego matla ao Modimo a a dirišago go phethagatša thato ya gagwe.